KINO TEATRAS JŪSŲ MOKYKLOJE. Atvyksime į jūsų mokyklą bet kurioje Lietuvoje vietoje ir sukursime mobilų kino teatrą. Programa skirta 1-12 klasių mokiniams, kurios tikslas – plėsti dalyvių kultūrinį akiratį, ugdyti kritinį mąstymą ir kūrybingumą, stiprinti kultūrinį identitetą ir sąmoningumą, naudojant kiną kaip priemonę. Taip pat mobilus kinas sudarys galimybes mėgautis kokybiška filmų peržiūra vietovėse, kurios yra nutolusios nuo stacionarių kino teatrų. Filmai pritaikyti pagal moksleivių ugdymo programą, kurioje literatūriškai per kiną bus pristatomi istoriniai įvykiai, tremties motyvai, partizanų veikla. Dalyviams pasiūlysime rinktis iš edukacijai pritaikytos filmų programos, kurią sudaro naujausi Lietuvos ir užsienio kūrėjų filmai. Programoje pateiktuose filmuose nagrinėjamos moksleiviams aktualios temos apie draugystę, pritapimą, išskirtinumą, pažinimą, istoriją ir biografijas. Filmų dėka mokiniai supažindinami su įvairiomis kultūrinėmis, istorinėmis, gamtos pažinimo, socialinėmis ir kitomis tematikomis. Po filmo peržiūros moksleiviai raginami pasidalinti savo įžvalgomis su mokytojais. Filmo peržiūra suteikiama kartu su pagalbiniu dokumentu – paruoštu preliminariu temų sąrašu, kuriuo mokinių klasė galės pasinaudoti diskusijoms po seanso, taip pat pasidalinti asmeninėmis įžvalgomis. Kinematografinė kelionė skatina toleranciją, susidomėjimą savo tautos praeitimi. Filmai tampa edukacijos įrankiu ir skatina puoselėti bendražmogiškas vertybes, pagarbą kitoms kultūroms ir jų praeičiai, didina patriotiškumą. Istoriniai filmai skatina vertinti tiek dvasinį, tiek materialųjį kultūrinį, istorinį palikimą ir siekti jį išsaugoti bei perduoti ateities kartoms. Susidomėjus šia paslauga tereikia susisiekti su mumis ir susiderinti patogų mobilaus kino atvykimą!


Ekskursija „UNESCO saugomo Vilniaus senamiesčio panoramos“

Tikslas:
Moksleivių kultūrinis paveldosauginis ugdymas edukacinės ekskursijos pagalba, siekiant paskatinti kuo didesnį jaunimo būrį aktyviau domėtis istoriniu - kultūriniu paveldu Vilniaus senamiestyje bei susipažinti su UNESCO saugomo Vilniaus panoramomis ir Užupio Respublika.

Uždaviniai:
- sužinoti daugiau apie Vilniaus patekimą į UNESCO Pasaulio paveldo sąrašą;
- susipažinti su senuoju Vilniaus Užupio priemiesčiu bei dabartine Užupio nepriklausoma respublika;
- grožėtis skirtingomis Vilniaus senamiesčio panoramomis;
- ugdyti vaikų pastabumą, norą tyrinėti ir orientuotis senamiestyje;
- žadinti vaikų domėjimąsi savo miesto istorija bei kultūra;
- įtraukti vaikus į gyvą miesto istorijos tyrinėjimą;

Tai sportiška, dinamiška ir aktyvi ekskursija, kurioje ne tik grožėsimės skirtingomis Vilniaus panoramomis, bet ir kopsime į senamiesčio kalvas. Pakeliui ekskursija supažindins su senuoju Vilniaus Užupio priemiesčiu, jo geneze bei dabartine menininkų išpuošta Nepriklausoma Užupio respublika. Legendų bei vaizdų pagalba bandysime modeliuoti senojo Vilniaus priemiesčio gyvenimą, jo išskirtinumus. Domėsimės kalvoms duotais vardais, nuo kalvų skaičiuosime skirtingų maldos namų bokštus, ieškosime pasislėpusių vandens šaltinių bei aplankysime ilgiausią senamiesčio statinį. Ekskursija yra pritaikyta skirtingo amžiaus vaikams.

Rezultatai:
Edukacinės ekskursijos turinys skatina didžiuotis Vilniaus istorinio centro patekimu į UNESCO Pasaulio paveldo sąrašą, supažindina su Vilniaus senamiesčio kalvų ir Užupio istorija. Ugdomi mokinio gebėjimai dirbti tiek komandoje, tiek individualiai; per edukaciją ugdomas kultūrinis tapatumas, vidinis mokinio pasaulis, įgyjamos naujos žinios bei patirtys. Edukacijos pagalba moksleiviams suteikiama galimybė giliau pažinti Vilniaus senamiesčio materialines ir nematerialias paveldo vertybes, skatinamas mokinių domėjimasis miesto istorija, kultūra, paveldu ir jo tausojimu.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Išnykusių civilizacijų keliais: actekų ir majų kultūra, robinzoniškas gyvenimas Karibų jūros saloje ir lobiai šulinio dugne (nuotolinė paslauga)

Edukacijos „Išnykusių civilizacijų keliais: actekų ir majų kultūra, robinzoniškas gyvenimas Karibų jūros saloje ir lobiai šulinio dugne“ metu žiūrėsime autorinį kelionių filmą, kuris nukels į ikikolumbinės Amerikos laikus, kai auksu švytėjo actekų ir majų piramidės, šventyklos soste riaumojo jaguaras, žyniai atliko aukojimus, o priešų galvos puošė miestų sienas. Pažvelgsime į majų šulinių – senotų dugne slypinčias paslaptis, kokias istorijas jie pasakoja apie šiurpius aukojimus, kokie buvo rasti lobiai? Kaip šoka actekai ir skamba jų energinga būgnų muzika – užburiantys ritualai šiuolaikinėje Meksikoje. Pasijusk Robinzonu: kaip išgyvena Guna genties žmonės 365 smėlio salose be elektros, telefono, gėlo vandens: nuo miniatiūrinių, kuriose tik viena bambukinė trobelė ir kokoso palmė iki didesnių, kuriose telpa kelių šeimų kaimelis, o vaikai į mokyklą plukdomi valtimis.


Spektaklis "Mažasis karalius Gruodis arba paslaptingas Renė Magrito pasaulis" ( 3kl.- 4kl.)

Spektaklis  pagal vokiečių rašytojo Akselio Hakės  humoro, išminties ir švelnios melancholijos prisodrintą pasaką  „Mažasis karalius Gruodis“.
      Vaikystė kartais būna gyvenimo pabaigoje. Jei netikite galite paklausti paties mažojo karaliaus Gruodžio II. Beje, jis nedidesnis už smilių ir toks tuklus...jo galima klausinėti apie viską, o ir jis pats mėgsta uždavinėti keisčiausius klausimus: Kodėl namas kampuotas ? Kodėl lyja? Kodėl karvė duoda pieną? Kodėl pieną? Kodėl pienas yra pienas?.. Su juo galima žiūrėti į žvaigždes ir kalbėti apie nemirtingumą arba duoti debesims vardus. Galima žiūrėti dėžutes, kuriose karalius laiko savo sapnus. Arba išeiti į miestą ir pamatyti tai, ko iki šiol niekada nematei...
    Vieną dieną iš siauro plyšio knygų lentynoje biurininkui pasirodęs karalius Gruodis atveria duris į paslaptingą vaizduotės ir fantazijos pasaulį, kurį praturtina Rene Magrito darbai ir jo pasaulėžiūra. Renė Magritas bene žymiausias XXa. belgų dailininkas siurrealistas , išgarsėjo nuotaikingais ir mąstymą provokuojančiais kūriniais. Svarbiausias jo tikslas buvo sukurti iššūkį žiūrovo išankstiniam realybės suvokimui ir paskatinti į aplinką žvelgti jautriau. Šio menininko akimis niekas niekada nėra visai taip kaip atrodo, žemiškoje kasdienybėje , kur įprasti dalykai yra nepaparasti.

Režisierė-  Kamilė Kondrotaitė.
Scenografė-  Liuda Liaudanskaitė.
Dailininkės-  Liuda Liaudanskaitė, Daiva Dašenkovienė.
Kompozitorius-  Mantas  Joneikis.
Aktoriai- Liudas Vyšniauskas , Kamilė Kondrotaitė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Grojantys robotai. Muzikos, robotų ir žmogaus draugystė.

Tai edukacija, kurioje integruojama muzika ir technologijos. Technologijos tobulėja ir užima vis didesnę dalį mūsų kasdienybės, tad nenuostabu, kad tai keičia ir kultūrą. Atsiradus naujai muzikiniai kultūrai, kuomet muziką atlieką ir instrumentais groja robotai, o ant scenos nestovi nei vienas žmogus, verčia pamastyti, kokia bus ateities muzika? Susipažinsime su grojančias robotais ir kartu su jais atkeliaujančia nauja muzikine kultūra. Dėl savo techninių galimybių jie atlieka kūrinius taip, kaip joks žmogus negalėtų atlikti! Edukacijoje aptarsime grojančių robotų savybes, technines galimybes, privalumus ir trūkumus. O išklausę edukaciją mokiniai patys išbandys jėgas programuodami muziką!

Paslauga teikiama tik paslaugos gavėjo pasirinktoje įstaigoje (pvz., mokykloje)


Knygelė ,,Transformeris" TAVO bibliotekoje!

Alytaus Jurgio Kunčino viešoji biblioteka

,,Knygelė ,,Transformeris" TAVO bibliotekoje" - tai kūrybinė edukacija vaikams, kurios metu kiekvienas galės bent trumpam pabūti tikru knygos autoriumi!
Edukacijos metu vaikai susipažins su pagrindinėmis knygos sudedamosiomis dalimis bei susikurs savo knygelę - transformerį.
Edukacijos metu lavės vaikų kūrybinis, kritinis, analitinis mąstymas, suvokimas apie tai kaip tekstas siejasi su kontekstu. Tai - patyriminė, praktinė edukacija, kurios metu vaikai skatinami ,,išlipti" iš įprastų mąstymo rėmų.
Edukaciją vykdome įvairiuose Alytaus Jurgio Kunčino viešosios bibliotekos padaliniuose.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


„Medinukų pasaka“ medžio drožybos edukacija 5-8 kl. mokiniams

Šiaulių rajono savivaldybės etninės kultūros ir tradicinių amatų centras

Lietuvoje medžio drožinėjimas turi gilias tradicijas ir yra laikomas nacionaliniu šalies paveldu. Mūsų šalyje šis amatas laikomas liaudies kultūros ir meno sudėtine dalimi. Lietuvių liaudies medžio dirbiniai drožti rankomis buvo plačiai naudojami kasdienėje veikloje kaip ūkio ar buities reikmenys.  Šiandien medžio apdirbamas vis labiau modernėja ir retas, kuris išmano medienos savybes, apdirbimą, panaudojimą. Taip pat, nedaug medinių dirbinių rasime kiekvieno iš mūsų namuose, kurie būtų naudojami ūkio reikmėms.
Edukacinė programa „Medinukų pasaka“ tai mistinė kelionė į tradicinių amatų kultūrą ir natūralią gamtą, kuri skirta 5-8 kl. mokiniams norintiems pažinti senąjį drožybos amatą. Šia edukacija siekiama skatinti mokinių domėjimąsi lietuvių senuoju amatu – medžio drožyba, siekiant jį išsaugoti bei perduoti patirtį ir žinias jaunajai kartai. Dalyvaudami užsiėmime dalyviai susipažins su lietuviškomis medžio drožybos tradicijomis, jų formavimosi aplinkybėmis, mediena, įrankiais. Edukacija vyks tautodailininko dirbtuvėje, kur bus galima  apžiūrėti meistro išdrožtus gaminius, surinktus ir eksponuojamus senuosius medinius buities įrankius, žaislus. Tautodailininkas gyvai demonstruos medžio drožybos procesą, dekoravimą. Tokiu būdu dalyviai iš arčiau susipažins su šio amato subtilybėmis.
Praktinio užsiėmimo metu, dalyviai patys išmėgins drožybos įrankius - droš šaukštą ar kitą nesudėtingą dirbinį.
Šis medžio drožybos užsiėmimas - puiki galimybė prisiliesti prie senosios lietuvių kultūros ir pačios gamtos teikiamų gėrybių, kuri praturtins dalyvių kultūrines žinias, ir sužadins smalsumą leistis į naujus, natūralius potyrius. Kiekvienas atvykęs išsineš naujai atrastus kultūrinius lobius savo širdyse ir rankose!


Orientacinis pasivaikščiojimas PALANGA - JODO BOMBA

Orientacinis pasivaikščiojimo žaidimas PALANGA. JODO BOMBA - interaktyvi ekskursija, pasakojanti negirdėtą kurorto istoriją ir kviečianti aktyviai įsitraukti pačius žaidėjus. Virtualus tik Jūsų komandai skirtas gidas privers patreniruoti kojas ir pasukti galvas - reikės įminti užuominas, atrasti paslėptas detales, atsakyti į klausimus ir tada - judėti į priekį - žingsnis po žingsnio, kol įveiksite ~4-5 kilometrų maršrutą ir pažinsite mįslingąją Palangą. Pasiruoškite, Jūsų laukia rimti išbandymai!

Pažinimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacinė programa "Atlaidų tradicija: kermošinių saldainių gamyba"

Jonavos rajono savivaldybės kultūros centras

Užsiėmimo metu moksleiviai supažindinami su garsiausiais XX a. pirmosios pusės atlaidais, ta proga rengiamomis mugėmis bei pramogomis. Akcentuojamos bendruomeninės tradicijos, giminių ir artimųjų lankymo paprotys. Pasakojimai iliustruojami Balio Buračo ir Romualdo Požerskio atlaidų nuotraukomis, filmuota atlaidų medžiaga. Pristatoma kermošinių saldainių gamybos istorija. Sertifikuota senojo saldumynų gamybos amato puoselėtoja Laima Lašinienė demonstruoja baltos masės karamelės paruošimo procesą: išvirta ir atvėsinta karamelės masė tampoma tol, kol iš gelsvos tampa balta. Tada masė kočiojama ir formuojamos „apyrankės“, „laikrodžiai“, „karoliai“, „širdelės“ ir kt. fomų saldainiai. Mokiniai mokomi suformuoti ilguosius saldainius, vadinamus „lazdomis“, juos įvynioti į baltą, spalvotą popierių, įsukti į celofaną ir papuošti. Užsiėmimo dalyviai dalyvauja loterijoje, šoka tradicinius šokius „Malūnėlis“, „Ciceliukė“, „Grečenikė“.


Trakų Pusiasalio pilies, XIV a pilies bokšte įrengtose keramikos dirbtuvėse užsiėmimo dalyviai pamatys XIV- XVII a Trakų miesto istorinės keramikos kopijas: keptuvę, koklius, švilpuką, puodynę, puodelį, sužinos keramikos istoriją ir jos įvairovę. Dalyviai kurs, lipdys iš molio, dekoruos, bus pamokinti dekoruoti dirbinį dažant spalvotais angobais.. Užsiėmimo pabaigoje kiekvienas dalyvis bus išbandęs molio plastiką ir sukūręs darbelį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Kūrybinė edukacija „Rašiklio 3D galimybės meninėje saviraiškoje“

Šilutės rajono savivaldybės Fridricho Bajoraičio viešoji biblioteka

Užsiėmimą sudarys dvi dalys: literatūrinė viktorina ir kūrybinė dalis su 3D rašikliu. Pirmoje dalyje vaikai žaidybine forma sužais interaktyvią viktoriną, susipažins su pasakos žanru ir jos rūšimis, sužinos apie lietuvių liaudies pasakas ir jų personažus. Panaudojant šiuolaikines informacines technologijas vaikai lengviau įsisąmonins pateiktą informaciją, įgis kultūrinių ir tautinių žinių, tai skatins domėjimąsi vaikų grožine literatūra bei knygų skaitymu. Antroje dalyje pagal pateiktą šabloną dalyviai kurs savo pasakų personažus naudodamiesi naujos technologijos priemone – 3D spausdinimo rašikliu. Vaikai iš prigimties būdami labai kūrybingi ir išradingi nori tyrinėti aplink esantį pasaulį, sukurti daiktus, žaisti su spalvomis, atverti vaizduotę. Vieni tai išreiškia piešdami, o kitų mėgstamas kūrybos būdas yra konstravimas. 3D spausdinimo rašiklio technologija atveria galimybę piešti ir kurti vienu metu. 3D rašiklyje vietoj rašalo yra naudojamas plastikinis siūlas PLA ar ABS. Abu jie yra visiškai saugūs vaikams, netoksiški, neskleidžia nuodingų dūmų. 3D rašiklio naudojimas kuriant reikalauja ne tik fizinio, bet ir psichinio pritaikymo. Kuriant vaikas turi galvoti apie tai, kaip susiję įvairūs elementai trimatėje figūroje, ugdomi susikaupimo įgūdžiai, stiprinami ir lavinami motoriniai gebėjimai, erdvinis mąstymas bei rankų ir akių koordinavimas. Paslaugos metu vaikai išmoks naudotis 3D spausdinimo rašikliu, ugdys kūrybiškumą, kritinį mąstymą, bendradarbiavimą. Sukurtą darbelį bus galima parsinešti namo prisiminimui.


Nacionalinis M. K. Čiurlionio dailės muziejus

Edukacinės programos tikslas – per konkrečius pavyzdžius remiantis muziejaus paroda "Neabejinga visuomenė: aktualios Lietuvos tarpukario pamokos" istorijoje ir dabartyje parodyti neabejingos ir pilietiškos visuomenės galimybes dalyvauti valstybės gerovės kūrime. Edukacijos dalyviai supažindinami su pamatinėmis pilietinės
visuomenės vertybėmis bei svarbiausiomis tarpukario Lietuvos patriotinėmis, aplinkosauginėmis, švietimo ir labdaros akcijomis, kuriose matomi neabejingos visuomenės susiorganizavimo pavydžiai. Išryškinami šiandieninės ir tarpukarinės
visuomenės požiūrių skirtumai į neatlygintiną veiklą, savanorišką darbą organizacijose bei draugijose. Edukacijos dalyviai taip pat praktiškai įsitikina, kad daugybės gyvenimiškų situacijų baigtis ar problemų sprendimas priklauso nuo kiekvieno iš mūsų. Pirmosios pagalbos suteikimas, aplinkos tausojimas, netgi šiukšlių rūšiavimas – edukacinės programos metu išmokstami maži dalykai, kurie daro didelę įtaką mūsų visuomenės savijautai ir gerbūviui!

Kultūros paveldas; Tarpdisciplininis menas

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Archeologiniai požemių tyrinėjimai (1-4kl.)

Ką gali papasakoti plytos, puodų duženos ar net kaulai? Tuo domisi įvairių sričių mokslininkai - istorikai, antropologai, archeologai. Edukacijos metu į katedros požemius pabandysime pažvelgti jų akimis. Jūsų laukia turininga ekskursija, o po jos – praktinė dalis, kurioje patys galėsite tapti archeologais. Specialiais įrankiais kasinėsime paruoštus „kultūrinius sluoksnius“, kuriuose laukia ne vienas įdomus radinys. Drauge aiškinsimės, ką surasti daiktai gali pasakyti apie katedrą, jos požemius ir Lietuvos Didžiojoje Kunigaikštystėje gyvenusius žmones.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Spektaklis "Princesė ir kiauliaganys" H. K. Anderseno pasakos motyvais

Kas nežino garsaus danų rašytojo, XIX amžiaus sūnaus, pasaulinę šlovę ir populiarumą pelniusio pasakininko Hanso Kristiano Anderseno?! Tai pasakų karalius, turėjęs nepaprastą vaizduotės dovaną, be galo jautrią širdį, skaudžią nekilmingojo ir daug iškentėjusio vienišiaus patirtį... Šį autorių atrandame vaikystėje ir įsimename visam gyvenimui, nes susitikimas su Andersenu – tai tikros, didelės literatūros pradžia. Andersenas – klasikinės literatūrinės pasakos tėvas, nes pirmasis Europoje atsiplėšė nuo tautosakos perpasakojimo, drąsiai supynė folkloro tradicijas su originalia išmone, gyvenamojo meto tikrovės atspindžiais, naujaisiais technikos atradimais, daug ką asimiliuodamas ir rašydamas labai sinkretiško žanro kūrinius. Šios pasakos siužetas paprastas, aiškus, bet koks žavus fantazijos ir realybės junginys, koks įtaigus tikrumo, gėrio, teisybės, humoro jausmas, kokia universali prasmė! H. K. Andersenas padėjo pagrindą šiuolaikinei pasakai. Dėl to jis ir įžymus novatorius, ir nemirtingas. Šio spektaklio tikslai – priminti šiuolaikiniams vaikams labai modernų literatūros klasiką ir formuoti vertybių skalę. Įteigti vaikams, kad svarbūs yra tikri jausmai – meilė, pasiaukojimas, o ne tuštybė ir pasipūtimas. Kad vartotojiškas požiūris nuveda į dvasinį skurdumą, o įnoringas užgaidumas dažnai baigiasi liūdnai. Pasirinkta commedia dell'arte forma leidžia žiūrovui pajusti šios pasakos ironišką, kartais net groteskišką žvilgsnį į „kiaulišką“ karalystę, išvedant lengvą paralelę su blizgančio, bet tuščio šiuolaikinio gyvenimo personažais. Po spektaklio mokinių klausiame: „Kas smagiau – žaisti su draugais kieme ar žaisti išmaniuoju telefonu?“ Dažniausiai atsakymas būna „Su draugaiiiis!" Tai ir yra pasiektas spektaklio rezultatas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Lėlių teatro spektaklis „Tikroji Pelenės istorija“

Spektaklio „Tikroji Pelenės istorija“ fabula paremta XVII a. prancūzų pasakininko, poeto ir kritiko Šarlio Pero ir XIX a. vokiečių pasakų kūrėjų Brolių Grimų kūrinių motyvais apie kuklią, nepelnytai skriaudžiamą ir vaikomą, tačiau tyros širdies mergaitę. Pastatymo kūrėjai pateikia šiuolaikiniam žiūrovui artimesnę pastatymo versiją ir nukelia žiūrovą į praėjusio amžiaus pradžią, į prabangų didmiesčio viešbutį, kur prieš Kalėdinę puotą pluša Mergaitė kambarinės uniforma. Pavargusi nuo nesibaigiančių darbų ji užsnūsta ir sapne patenka į pasaką - šiuolaikinei publikai artimesnę Pelenės istorijos interpretaciją, nepamirštant akcentuoti kūrinyje užkoduoto moralo ir slypinčios išminties. Pastatymas, sumanytas kaip stebuklinga fejerija, žiūrovus turėtų nustebinti puošniu vizualumu, spalvingumu ir dinamiškumu. Scenoje Pelenės istoriją interpretuoti šiuolaikiškai padeda ir išskirtinės vaizdo projekcijos, stilizuotos lėlės bei sumoderninta praeito amžiaus antro dešimtmečio muzika. Spektaklis skirtas moksleiviams nuo 7 m.


Interaktyvus spektaklis vaikams „Vilkas ir ožiukai“

„Vilkas ir ožiukai“ – linksmas ir nuotaikingas interaktyvus spektaklis jauniesiems žiūrovams. Scenarijaus autorė, režisierė, kostiumų dailininkė Šviesa Šulc. Muziką kūrė ir gyvai atlieka kompozitorius Tomas Juzeliūnas. Spektaklis sukurtas žinoma pasakos “ Vilkas ir septyni ožiukai“ motyvais. Spektaklio pradžioje mažiesiems žiūrovams suteikiama išskirtinė galimybė – patiems tapti aktoriais ir kurti ožiukų personažus. Scenoje tik trys ožiukus vaidinantys aktoriai, kiti keturi ožiukai – vaikai. Spektaklio siužetas: Išdykę ožiukai pradeda savo dieną. Jie mankštinasi kartu su vaikais, pusryčiauja, išdykauja, kol mama ožka supranta, kad turi palikti ožiukus vienus namie ir keliauti į miestelį apsipirkti. Prieš tai ji papasakoja ožiukams apie vilką, siautėjantį kaime, nusako, kaip jis atrodo. Kartu su jaunaisiais žiūrovais, ožiukai mokosi eilėraštuko, kurio žodžius išgirdę, galės įsileisti mamą ožką į namus. Kas nutinka mažiesiems ožiukams, kai jie lieka vieni? Kokių gudrybių imsis vilkas, kad galėtų patekti į ožiukų namus? Ar kalvis lokys ir kepėjas padės vilkui apgauti ožiukus? Kaip kiškis Piškis padės mamai ožkai atgauti vaikus? Kuo ši istorija pasibaigs vilkui? Pasakos visada baigiasi laimingai - piktasis vilkas bus nugalėtas. Jaunųjų žiūrovų dėmesį prikaustys įspūdingi pasakos herojų kostiumai, kartu su ožiukais, vaikai atliks įvairias užduotėles, mokysis eilėraštukų. Spektaklyje skambės gyva muzika. Viena gražiausių senosios animacijos pasakų, spektaklyje pavirsta šiuolaikine, nuotaikinga ir pamokančia istorija apie tai, kad negalima į namus įsileisti svetimų.


Ekskursija „Tarpukario Kauno studentų keliais“

Pagrindinis edukacinės ekskursijos „Kauno tarpukario studentų keliais“ tikslas – supažindinant moksleivius su Lietuvos Respublikos aukštojo mokslo atsiradimu ir raida tarpukario laikotarpiu, ugdyti jų istorinį bei kultūrinį sąmoningumą.
Edukacinės ekskursijos uždaviniai: sudominti mokinius Lietuvos tarpukario švietimo aspektais; pateikti įdomių faktų apie garsias Kauno universitetų dėstytojų ir absolventų asmenybes ir jų nuopelnus; perteikti tarpukario studentų kasdieninio gyvenimo ypatumus, papasakoti apie jų pramogas, kultūros renginius. Pasitelkiant mokinių pastabumą, įtraukti juos į miesto ir istorijos tyrinėjimą bei ieškoti teisingų atsakymų į pateikiamus klausimus.
Sudominti moksleivius bus siekiama šiais metodais: gyvas nuoseklus pasakojimas istorinėje aplinkoje (Kauno Naujamiestyje), papildomas temine vizualine medžiaga (pastatai, autentiškos istorinės vietos, archyvinės nuotraukos), garsiniais elementais (klausomasi tarpukariu grota muzika), kūrybinėmis užduotimis, klausimų atsakymų žaidimu, žemėlapio pažinimu. Siekiama, jog po ekskursijos mokiniai būtų įgiję daugiau žinių apie tarpukario aukštąjį švietimą, gebėtų vertinti estetinį vaizdą, atpažinti įvairius istorijos ir kultūros elementus, suvoktų išlikusias vertybes, būtų motyvuoti toliau tyrinėti ne tik Kauno, bet ir savo gyvenamosios vietovės aplinką.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Edukacinė programa „Piemenuko atributai (3 - 4 kl.)

Skatinti moksleivių domėjimąsi XIX a. pabaigos - XX a. pradžios piemenavimo tradicijomis.
1. Aktualizuoti piemens vaidmenį šiuolaikinėje kultūroje, akcentuojant jo socialinius, komunikacinius, meninius gebėjimus.
2. Tyrinėti vertingiausius etnografinius eksponatus - piemens reikmenis, akcentuojant menines jų savybes, ankstesnių kartų grožio supratimą.
3. Mokyti tarškynės dekoravimo naudojant spalvinio kontrasto principą, taikant tradicinio meno komponavimo principus.
4. Skatinti vaiko socializaciją bendruomenėje žaidžiant.
5. Ugdyti tvaraus vartojimo įpročius.
Mokinių dėmesys sužadinamas video spektaklio fragmentu. Aptariama nelengva piemens dalia, piemenavimo amžius, samdos laikas, pagrindiniai ir papildomi piemenų darbai. Ganymas pristatomas kaip pirmoji būsimųjų  medžio drožinėtojų - dievdirbių ir audėjų mokykla. Didesnis dėmesys skiriamas piemens reikmenims. Surengiama fotosesija; žaidžiami piemenų žaidimai. Klausomasi ir mokomasi Aukštaitijos piemenų raliavimo dainų. Išryškinama signalinio muzikos instrumento - tarškynės svarba piemeniui. Demonstruojami muziejiniai eksponatai - įvairių tipų tarškynės: volelinė, plaktukinė, lentelinė. Iš atskirų detalių surenkama, sutvirtinama ir dekoruojama tarškynė. Reflektuojama fiksuojant, atrenkant, aptariant naudingus požiūrius, idėjas interaktyvios viktorinos metu.
Siekiamas poveikis. Mokiniai pažins ir vertins tradicinės bendruomenės vertybes: ankstesniųjų kartų patirtį, darbštumą, atsakomybę,  analizuos ir interpretuos liaudies dailės pavyzdžius, realizuos savitas kūrybines idėjas, dekoruodami tarškynę, pritaikys įgytus gebėjimus naujuose kūrybiniuose projektuose. Veiklos įgyvendintojas: Jonavos kultūros centro Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI pradinio mokymo pedagogika ir metodika; 2014 – 2016 m. VDU etnologijos ir folkloristikos magistras. 20 metų pedagoginė  patirtis mokykloje, 9,5 metų etninės kultūros specialistės, edukatorės patirtis muziejuje.


Grožio paslaptys pagal Kiprą Petrauską 1-4 kl.

Tarpukario reklama skelbia: „Dėl to, kad Tavo veido oda pametė pirmykštę spalvą – neverta ašaroti. Nevilkindama įsigyk tualetinį Beraro „Kipro Petrausko“ muilą ir vėl turėsi švelnią sveiką odą.“ Tarpukario Lietuvoje moterys grožį puoselėdavo K. Petrausko vardiniu muilu. Kviečiame pasigaminti šio muilo repliką su dėžute. Gamindami kvapnų muilą, susipažinsite su Kipro Petrausko asmenybe, jo kūrybine veikla ir pomėgiais, išgirsite, kokiomis aplinkybėmis atsirado ir išpopuliarėjo Kipro Petrausko vardinis muilas. Edukacinis užsiėmimas tinkamas specialiųjų ugdymo poreikių turinčioms mokinių grupėms: 1. galime priimti judėjimo negalią turinčius asmenis, nes turime keltuvą (priimame mažesnę nei nurodyta grupę) 2. užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą. Apie specialius grupės poreikius prašome informuoti užsakymo formoje iš anksto. Svarbu: užsiėmime naudojami eteriniai aliejai, kurie gali turėti įtakos vaikų, turinčių alergiją, sveikatai.


Kai ponų nėra namie (Nuotolinė paslauga)

Paskaitos metu susipažinsite su naujai įrengta K. Petrausko buto ekspozicija – Petrauskų namu: statybomis, gyventojais. Taip pat apžvelgsime K. Petrausko bei M. Petrausko gyvenimą bei kūrybą, išgirsite linksmas, pikantiškas istorijas iš šių žymių žmonių gyvenimo. Paskaitos pabaigoje išgirsite Kipro Petrausko įdainavimų bei E. Žalinkevičaitės-Petrauskienės eilėraščių. Pasinaudoję nemokama papildytos realybės programėle "Petrauskas the RemARkable" (Ją rekomenduojame prieš užsiėmimą parsisiųsti iš https://play.google.com/store/apps/details?id=com.PaveldoKomunikacija.PetrauskasTheRemARkable; reikalinga Android sistema), išgirsite bei pamatysite daugiau, nei gali papasakoti ekspozicija. Po paskaitos pakviesime sudalyvauti Kahoot viktorinoje, kurioje pasitikrinsite įgytas žinias (https://kahoot.it/ - kaip prisijungti, paaiškinsime užsiėmimo metu). Paskaitoje pristatomos temos papildo muzikos dalyko bendrąją programą plačiau atskleisdama XX a. pradžios kultūros lauko veikėjų biografijas ir kūrybą, supažindina su asmenybėmis, kurioms muzikos programoje skiriamas palyginti mažas dėmesys; gilina Lietuvos muzikinės kultūros tradicijos išmanymą. Paskaita vedama per Zoom programinę įrangą - dalyviams reikalingas asmeninis kompiuteris, planšetė arba mobilus telefonas su interneto prieiga. Dalyvių įrenginiai turi būti su veikiančiais garsiakalbiais arba ausinėmis. Virtualios paskaitos vedimo planas gali būti pakoreguotas, atsižvelgiant į dalyvių skaičių, amžių, poreikius - apie tokį poreikį prašome informuoti užsakymo formoje.


ETNO kilimo raštuose - gamta, tautosaka, aprėdai

Biržų rajono savivaldybės Jurgio Bielinio viešoji biblioteka

Programos tikslas – stiprinti kultūrinę savimonę, supažindinant dalyvius su regiono etnine kultūra, skatinti pasididžiavimą savo paveldu ir tapatybe. Uždaviniai: 1. Supažindinti su karstinio regiono gamtiniais ypatumais ir šio krašto tautosaka; 2. Per tautosakos kūrinius suteikti žinių apie lietuvių liaudies tradicijas, papročius, žmogaus ryšį su gyvąja gamta; 3. Pristatyti Aukštaitijos krašto tautinį kostiumą; 4. Edukacijoje naudoti įvairią interaktyvią veiklą, skatinančią dalyvių įsitraukimą, bendradarbiavimą ir kūrybiškumą.
Norint suprasti lietuvių tautosaką, prieš akis reikia turėti senojo kaimo žmogaus gyvenimą: jį supančią gamtą, jo darbus, papročius, mąstyseną, aprėdus. Tautosaka – neatsiejama mūsų kultūros, tautinio tapatumo dalis ir jos atspindys. Per tautosakos kūrinius užsiėmimo dalyviai susipažins su karstinio regiono gamtiniais ypatumais ir šio krašto etnokultūra. Pateiksime įdomios informacijos apie įspūdingą gamtos darinį – karstinę įgriuvą, papasakosime legendą apie Karvės olos atsiradimą. Tautosakos pagalba mindami mįsles, išklausydami pamėgdžiojimus, būrimus, žaisdami patarlių dėlionę, klausydami lietuvių liaudies pasakos „Sigutė“ dalyviai pagilins žinias apie lietuvių liaudies tradicijas, papročius, žmogaus ryšį su gyvąja gamta. Kalbėdami apie Aukštaitijos regiono tautinio kostiumo pagrindinius bruožus, išskirtines detales, užkoduotus raštus juostų ornamentikoje, susipažins su Aukštaitijos regiono moterų ir vyrų aprėdų savitumu. Praktinio užsiėmimo metu atlikdami kūrybinę užduotį  dalyviai naujai interpretuos tradicinius raštus ir pritaikys dekoruodami drobinį maišelį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacijos metu susipažinsime su archajišku odininkystės amatu. Išgirsime odos istoriją ir įsitikinsime jos reikšmingumu žmogaus gyvavimui, nuo seniausių laikų iki šiandienos. Smalsiai tyrinėdami aplinką ieškosime pavyzdžių ir daiktų pagamintų iš odos.
Praktinėje edukacijos dalyje išbandysime darbo su oda subtilybes, išvysime įvairius ir nematytus įrankius skirtus apdirbti, pjauti, kalti odos ruošinius. Savo rankomis išmoksime  pasigaminti praktišką aksesuarą - raktų pakabuką.
Natūrali oda unikali medžiaga, o iš jos pagaminti daiktai yra tvirti ir ilgaamžiai. Dirbdami su oda vaikai lavins kruopštumą, atidumą detalėms, loginį mąstymą, kūrybiškumą. Savo rankomis pasigamindami daiktus vaikai ugdysis supratimą apie rankų darbo gaminių vertę, gamtos tausojimą, tvarumą.


Tikslas – skatinti moksleivių kūrybiškumą, pajaučiant muzikos ir meno harmoniją. Uždaviniai: skambant gyvai muzikai mokyti moksleivius kurti estetiškus smėlio piešinius, atitinkančius mokinių amžių ir poreikius, visa tai stebint ekrane, atlikti pozityvius ir įkvepiančius kūrybai muzikos kūrinius. Piešimas smėliu, klausantis gyvos muzikos, ugdys moksleivių kūrybinius meninius gebėjimus, lavins vaizduotę, fantaziją. Moksleiviai bus mokomi piešti smėliu, klausantis gyvos muzikos, o ne su ausinukais ausyse. Pieš pirštais, šiaudais, teptukais ir tuo, ką padiktuos fantazija. Piešiant smėliu ir klausantis muzikos (norintiems bus suteikta galimybė muzikuoti patiems) išryškės individualios moksleivių kūrybos galios, mėgavimasis kūrybos procesu, atsiras džiaugsmas kūrybos laisve. Užsiėmimas lavins kūrybinį dėmesį, vaizduotę, pojūčius, fantaziją, emocinę atmintį, pastabumą, išmonę, drąsą, bendravimą ir bendradarbiavimą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacija susideda iš dviejų dalių: Teorinė dalis. - edukacinėje klasėje eksponuojama Kintų Vydūno kultūros centro paroda „Kuršmarių Vėtrungė –Vėlukas“. Parodoje galime matyti originalaus dydžio vėtrunges (10 vnt.). Šioje aplinkoje, kur dar stovi originalaus ūgio nuotrauka (2,05 m.) žvejybos inspektoriaus E. V. Berbomo, vaizdingai pasakojama apie vėtrungių atsiradimo istoriją. 1844 m. birželio 26 d. buvo paskelbtas valdžios įsakymas „Dėl prideramos tvarkos žvejybos versle“. Šią datą galima laikyti Kuršių marių burvalčių vėtrungių gimimo diena. Kiekvienam Kuršmarių kranto kaimui nurodytas žvejybos plotas. Žvejys ant savo laivo stiebo privalėjo iškelti 2 pėdų ilgio ir 1 pėdos pločio minimalaus dydžio ženklą. - Ženklų spalvos ir jų deriniai buvo nustatyti konkrečiai kiekvienai gyvenvietei, o ženklo gale turėjo būti pritvirtinta raudonos ir baltos spalvos audeklinė uodegėlė. Aiškinama ir vėtrungių geografija. Juodą ir baltą spalvas gavo vakarinis marių krantas - Kuršių nerija. Geltoną ir mėlyną – pietinis krantas (dabartinė Kaliningrado sritis), o raudoną ir baltą – rytinis žemyno krantas (dabartinis Šilutės rajonas). Praktinė dalis. - Pažinę ženklų spalvas pasirenka (iš anksto aptariame su mokytoja) norimą vėtrungės šabloną iš 3-jų variantų: 1. Nuspalvink vėtrungės šabloną. 2. Užbaik vėtrungės šabloną ir jį nuspalvink. 3. Sukurk ir nuspalvink savo vėtrungę. - Pasirinktą šabloną spalvina flamasteriais ar mediniais spalvotais pieštukais. Nuspalvinę vėtrungę mokiniai užrašo savo vardą ir datą. Įšsineša įlaminuotą piešinį, arba knygos skirtuką prisiminimui, kaip dalelę pamario krašto istorijos.


Edukacijos metu kviečiame pasimėgauti ir išbandyti vieną seniausių neaustinių medžiagų gamybos procesą. Čia susipažinsime, kaip avelės garbanos tampa šildančiu ar puošiančiu žmogaus kūną pluoštu. Užsėmimo metu išmėginsite tradicinį, šlapiąjį vilnos vėlimą karštu vandeniu ir muilu. Senovėje avių vilna rengė ir šildė žmogų. Ką ir kaip iš jos galima pasidaryti, sužinosite užsiėmimo metu. Pažadame, kad namo grįšite nusivėlę veltinį obuoliuką.


Rekomenduojamas 1-12 kl. mokiniams, tačiau adaptuojamas visoms mokyklinio amžiaus grupėms ir suaugusiems. Dalyviai susipažįsta su Kupiškio krašto malūnų istorija. Savarankiškai, naudodamiesi interaktyviu miesto žemėlapiu, pagal pateiktas nuorodas ir užuominas mieste aplanko esančius ir išlikusius malūnų paveldo objektus. Kupiškio etnografijos muziejaus ekspozicinėje salėje suranda malūnų temai tinkančius eksponatus, išsiaiškina jų paskirtį, panaudojimą ir nustato laikotarpį. Surenka Kupiškio krašto malūnų autentiškomis fotografijomis sukurtas dėliones.


Vienintelis tarpukario kino teatras Kauno kino centras „Romuva“ po ilgai trukusios renovacijos ketina plačiai atverti duris į „Animacijos laboratoriją“ ir pasinerti į stebuklingą iliuzijų pasaulį. Lankytojai bus supažindinami su kino istorija ir V. Starevičiumi, kuris paliko ryškų įspaudą joje. V. Starevičius, augęs ir kūręs Kaune, buvo pasaulinis kino srities pionierius, stojęs į gretas kartu su Voltu Disnėjumi, spaudoje vadinamas „Kino magu“, „Stebukladariu iš Kauno“, „Vabzdžių dresuotoju“ ir t.t. „Animacijos laboratorija“ – tai vieta skirta atskleisti animacijos paslaptis ir patiems dalyviams sukurti animacijas su specialiai sukurtomis animacinėmis lėlėmis – vabalais. Dirbtuvės susideda iš trijų pagrindinių dalių: 1. Pažintis su optinių žaislų ir prietaisų veikimu ir animacijos priešistore. 2. Dalyviai susipažįsta su animacijos istorija bei V. Starevičiaus kūryba. 3. Dalyviai paskirtomi į grupes ir kuria animacinius filmukus panaudojant specialias animacijos lėlės personažus vabalus. Animacijos lėlės – tai adaptuoti ir sušiuolaikinti V. Starevičiaus taip mėgstami vabalai iš pirmųjų jo filmų. Lietuvos animatoriai profesionalai, 2021 m. Nacionaliniuose Lietuvos kino apdovanojimuose įvertinti už geriausią animacinį filmą „Matilda ir atsarginė galva“, sukurė specialų elniaragio ir boružėlės dizainą ir scenografiją šioms dirbtuvėms.


Lietuvos gyventojų genocido ir rezistencijos tyrimo centras

Tuskulėnuose išgelbėtos gyvybės 1942–1944 m. (skirta 9–12 kl., trukmė 1 val.) Holokaustas – viena iš didžiausių XX amžiaus tragedijų. Edukacinio užsiėmimo metu sužinosite, kas vadovavo ir kas vykdė žydų genocidą Lietuvoje, kada pradėjo kurtis getai ir kokios buvo gyvenimo sąlygos juose, kas ir kokiais būdais gelbėjo žydus. Nemažai dėmesio skiriama Antonovičių šeimai, gyvenusiai Tuskulėnų dvare ir gelbėjusiai žydus. Užsiėmimo pabaigoje atliekamos įvairios užduotys.


Kurkime nuostabias žvakes drauge ! Programos metu susipažinsime su keramikos dekoravimo ir žvakių liejimo būdais, tradicijomis, keramikos amatu, keramikinio gaminio atsiradimo procesu ir iš kokių žaliavų yra gaminamos žvakės. Mokiniai patys išdekoruoja parodyta technika keramikinį žvakės indelį, nuauksuoja ar bronzuoja norimomis spalvomis ir paruošia keramikinius indelius vaško pylimui. Kitu etapu kartu paruošiame vašką ir užbaigiame žvakes supilstydami paruoštą kvapnų vašką į keramikinius indelius.
Nuostabiausia, kad išdegus vaškui lieka idealiai tinkantis arbatinei žvakutei žvakidė ar  indelis smulkiems daiktams laikyti.
Atsižvelgiant į mokinių amžių bei įgūdžius, turimas žinias ir galimybes priimti ir suvokti informaciją, programa yra pritaikoma skirtingų gebėjimų vaikams (mokiniams), parenkami temų bei lipdomų objektų sudėtingumo lygiai.
Išdekoruotus kūrinius po užsiėmimo mokiniai pasiima su savimi. Paslauga teikiama švietimo įstaigoje. Užsiėmimai vyksta atskirai kiekvienai klasei esant po 15-30 vaikų grupėje.


Edukacija skirta atkreipti dėmesį į perteklinį vartojimą ir išmokyti būdų, kaip galima prikelti savo turimą drabužį antram gyvenimui. Užsiėmimo metu bus naudojami savi arba iš atiduotuvės kabyklos surinkti drabužiai, mokomasi drapiruoti, dekoruoti, piešti, karpyti ir kitaip atnaujinti drabužį. Dalyviai bus supažindinami su mados pasauliu, greitu jo tempu ir kaip kiekvienas gali prisidėti prie pokyčių, ilgesnio vartojimo ir ekologijos. Tai aktyvus užsiėmimas, kurio metu vaikai ieškos sau reikalingų elementų, juos kurs, bus skatinami ieškoti savo individualaus stiliaus, kūrybiškai spręsti užduotį ir tuo pačiu diskutuoti, su kokiomis problemomis jie susiduria, kaip mato madą ir ką ji jiems reiškia, kokia galėtų būti ateities mada. Po užsiėmimo kiekvienas turės savo atnaujintą drabužį, bus susipažinęs su drabužio atnaujinimo technikomis ir galės jas pritaikyti kituose kūrybiniuose procesuose.

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacinis užsiėmimas "Vandens gyvenimo linija"

Edukacinio užsiėmimo objektas: ruonis, jo gyvenimas, jo santykis su motina ir jį supančia aplinka. Vieno ruoniuko istorija pateikiama kaip priemonė užsiėmimo dalyviams analizuoti Pasitikėjimo, Meilės, Ištikimybės, Atsakomybės, Laisvės temas. Visas edukacinis užsiėmimas „Vandens gyvenimo linija“ sukonstruotas kaip meninė instaliacija. Garsinio ir tekstinio pasakojimo centre Baltijos jūros ruoniai – didžiausi mūsų regione gyvenantys jūrų gyvūnai, kurie kuria mūsų regiono unikalumą ir savitą ekosistemą. Dalyviai kviečiami į bendrą dialogo erdvę, kuri atskleidžia šių gyvūnų kasdienybę, patirtis ir savijautą. Į meninį dialogą, kuris skatina išgirsti tiek mums, tiek ruoniams aktualias ekologijos, taršos ir išlikimo temas, kviečia permąstyti asmeninį santykį su mus supančia aplinka.


Kviečiame patyrinėti M.K.Čiurlionio kosmosą – jo fantazijos sukurtas ir paveiksluose įamžintas žvaigždes, planetas, kitus dangaus kūnus. Susipažinę su M. K. Čiurlionio visatos paslaptimis, kursite savo įsivaizduojamą kosmoso paveikslą naudojant pastelės techniką, kuria pats dailininkas sukūrė daugybę savo šedevrų“.


Trijų dalių edukacija ,,Emocijų kėdutė" yra skirta 5 - 6 kl. mokiniams. Edukacija orientuota į mokinių emocinio intelekto bei kritinio, analitinio ir kūrybiško mąstymo ugdymą.

Užsiėmimo metu, pasitelkus žaidimo formą, biblioterapijos, diskusijos ir reflektyviojo klausymo metodus, bus skatinama ieškoti kūrybiškų sprendimų įvairioms gyvenimo situacijoms, lavinami empatijos ir savirefleksijos įgūdžiai, mokoma atpažinti ir įvardinti savo emocijas bei atskirti skirtuma tarp logika ir emocijomis paremtų sprendimų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Edukacijos dalyviai bus supažindinti su meteoritų atsiradimu Žemėje, jų klasifikacija. Kartu su edukatoriumi galės ne tik teoriškai, bet ir praktiškai susipažinti su meteoritais (apžiūrėti įvairių rūšių meteoritus), sužinos, kokių meteoritų į Žemę nukrenta daugiausiai. Dalyviams bus pateikti įdomiausi faktai apie nukritusius meteoritus Žemėje, nuo didžiausio – Afrikoje, iki rečiausių, randamų mūsų planetoje. Lietuvoje nukritusių meteoritų apžvalga.
Vizualiai pamačius meteoritus, dalyviai bandys atskirti jų tipus.
Edukacijos metu bus aptarti mikrometeoritai, kurių kiekvienas iš mūsų galime rasti aplink.


Kas mes? Nuo akmens amžiaus iki Kuršių genties

Edukacinį užsiėmimą sudaro dvi dalys: teorinė - senosios krašto istorijos pristatymas archeologinėje Žemaičių dailės muziejaus parodoje, ir praktinis - amuleto gamyba. Kuršiai (latv. kurši, lot. currene), vakarų baltų tauta, nuo VII a.-VIII a. iki XVII a. I pusės gyvenusi rytinėje Baltijos jūros pakrantėje. Susiformavusi kuršių gentis „Vikinginio periodo“ (VIII – XI a.) laikotarpiu klestėjo su prekyba, ryšiais, amatais. Edukacijos metu dalyviai susipažįsta su IX a. moters kostiumu, kurį sudaro rankų darbo rūbai, papuošalai, darbo įrankiai ir t.t. Su kostiumu susiejami ir amatininkai – juvelyrai, audėjai, siuvėjai, keramikai, peiliadirbiai, kalviai, ginklakaliai ir t.t. Prisilietę, pabandę, užsidėję archeologinių radinių kopijas edukacijos dalyviai įtvirtina išgirstas žinias, susipažįsta su skirtingais amatais, gamybos ypatumais ir subtilybėmis. Edukacinio užsiėmimo metu kalbama apie kuršių genties gyvenseną, prisiliečiama prie tikėjimo, pasaulėžiūros ir panašių temų, tad praktinėje dalyje kiekvienas pasigamina „sėkmę nešantį amuletą“.


Kino edukacijos erdvė „Edukinas“ (Nuotolinė paslauga)

Virtualios kino edukacijos erdvės „Edukinas“, skirtos 5-12 klasių mokiniams, tikslas – plėsti dalyvių kultūrinį akiratį bei patirčių įvairovę, ugdyti kritinį mąstymą ir kūrybingumą, stiprinti kultūrinį identitetą ir sąmoningumą, naudojant kiną kaip priemonę. „Edukinas“, veikiantis kartu su legalia internetine filmų peržiūros platforma „ŽMONĖS Cinema“, programos dalyviams siūlo rinktis iš edukacijai pritaikytos filmų programos, kurią sudaro daugiau nei 40 nuolat atnaujinamų Lietuvos ir užsienio kūrėjų filmų. Programoje pateiktuose filmuose nagrinėjamos moksleiviams aktualios temos apie draugystę, pritapimą, išskirtinumą, pažinimą ir t.t. Filmų dėka mokiniai supažindinami su įvairiomis kultūrinėmis, istorinėmis, gamtos pažinimo, socialinėmis ir kitomis tematikomis. Išsirinkti aktualią temą atitinkantį filmą padės programos suskirstymas pagal klases; taip pat aprašymas, kuriame pateikta informacija apie filmo turinį, kokiai amžiaus grupei jis yra skirtas, jo trukmė ir pritaikymas konkrečiai dėstomai disciplinai. Specialistas pataria, kokiomis temomis mokytojai galėtų diskutuoti su mokiniais po filmo peržiūros. Tokiu būdu yra suteikiama legali galimybė susipažinti su edukaciniu turiniu nuotoliniu būdu. Daugiau informacijos apie edukacinių filmų programą rasite čia: https://www.edukinas.lt/, filmų peržiūros vykdomos kino platformoje ŽMONĖS Cinema: https://zmonescinema.lt/.


Dzūkijos-Suvalkijos saugomų teritorijų direkcija

Kviečiame susipažinti su ypatinga Lietuvos teritorija – Didžiosiomis Nemuno kilpomis. Išskirtinis Nemuno vidurupio slėnio kraštovaizdis lėmė upės pakrančių gyventojų ilgą, sudėtingą ir įdomią istoriją. Nemunas ir jį supantys miškai maitino, rengė, o paslaptingos ir klaidžios upės kilpos teikė prieglobstį ir saugojo vietos gyventojus. Šiame krašte gimę ar gyvenę žymūs žmonės ypatingai vertino ir savo darbais, kūriniais garsino Nemuno kraštą atskleisdami šių vietovių grožį ir trauką. išlikusios šio kraštovaizdžio vertybės traukia tiek tyrėjų, tiek mūsų šalį norinčių pažinti keliautojų dėmesį. Nedidelėje vos 250 km2 ploto teritorijoje surasta beveik trys dešimtys piliakalnių, sengirės tebeslepia pilkapynus, gyventojų atmintis tebesaugo senųjų amatų ir verslų vaizdus. Senuose brandžiuose miškuose gausu retų gyvūnų ir augalų, žaliuoja vienas už kitą aukštesni medžiai. Šių vietų unikalumą padės atskleisti lankytojų centro ekspozicija, kuri skirta įvairaus amžiaus moksleiviams bei suaugusiems. Joje rasite tūrinius maketus ir dėliones, interaktyvias schemas, nuotraukas ir piešinius, reljefinį ir kitus žemėlapius, surinktą gamtinę, archeologinę, vaizdo bei garso medžiagą. Tyrinėsite, mokysitės, sužinosite daug įdomių faktų ir atsakymų į klausimus: Kodėl šiose vietose Nemunas taip kilpinėja? Koks yra aukščiausias Lietuvos medis ir kur jis auga? Koks akmuo išrinktas nacionaliniu? Ką vadiname sieliais?.. Edukatoriai – regioninio parko darbuotojai jums paruošę užduočių, žaidimų. Po teorinės dalies moksleivių lauks skirtingos užduotys: 1-3 klasės „plukdys sielius”, 4-7 klasės – „vingiuos“ 2 kilometrų akmeninėmis „Nemuno kilpomis“, 8-12 klases pakviesime į orientacinį žaidimą-ekskursiją.


TVARESNIS PASAULIS: edukacinis renginys per konstravimą su LEGO

Bricks4Kidz® edukacinis renginys supažindins vaikus su tvarumu ir kultūriniu paveldu per konstravimą su LEGO.

Kas yra tvarumas? Kodėl svarbu mąstyti ir elgtis tvariai? Kaip tai veikia mus supantį pasaulį? Kokią reikšmę turi senųjų pastatų saugojimas, restauravimas tvarumui ir kultūros paveldui? Edukacinio renginio metu vaikai sužinos įdomių dalykų apie tvarumą, senųjų pastatų prikėlimą naujam gyvenimui, pasiners į smagų konstravimo procesą, kurio metu sukonstruos įvairius pastatus. Stiprinsime tvarią mąstyseną, sąmoningumą, bendradarbiavimo, komunikavimo įgūdžius, lavinsime gebėjimą priimti sprendimus, skatinsime kūrybiškumą per patyriminę veiklą.


Edukacinė programa "Karinė operacija "Žinių bomba"

Ši nuotaikinga edukacinė programa siūlo pasinerti į intriguojantį žaidimą bei pajusti tikrą ieškotojo ir tyrinėtojo dvasią. Muziejaus ekspozicijų erdvėse ieškosite kodinėmis spynomis užrakintų „žinių bombų“ ir per kuo trumpesnį laiką turėsite „nukenksminti“ Muziejui grėsmę keliančius užtaisus, vykdydami įvairias užduotis. Tai linksma ir aktyvi veikla: reikės šifruoti, skaičiuoti, bėgioti, ieškoti, spręsti rebusus, surinkti dėliones, apžiūrėti istorinius ginklus, bendrauti naudojant radijo stoteles ir atsakyti į įdomius klausimus. Ne tik smagiai praleisite laiką, bet ir sužinosite svarbiausias istorines datas bei faktus, išmoksite atpažinti bei vertinti istorijos šaltinius, rasti kūrybiškus sprendimus, mokysitės dirbti komandoje.


Edukacija "Kerintis H. K. Anderseno pasaulis" (išvažiuojamoji)

Ar žinote, kas tituluojamas pasakų karaliumi? Tai – Hansas Kristianas Andersenas. Pasakų herojai, atkeliavę pas vaikus – Bjaurusis Ančiukas, Undinėlė su Ragana, Kaminkretys su Piemenaite, varlės su Coliuke ir kiti – skatins prisiminti pasakų istorijas ir jų mokomąsias prasmes. Ilgamečiai šio teatro aktoriai D. Krapikas ir L. Strazdauskienė padės suprasti, kokie
autoriaus gyvenimo įvykiai paskatino tokiai kūrybai. Patyrusių lėlininkų rankose, apgaubta menų sintezės, pasakos virs edukacijos pripildyta interaktyvia veikla.


Filmo kūrimo dirbtuvės „Dėmesio, filmuojam!“ (5–6 klasėms)

Kadangi, gyvename vaizdo kultūros laikais, todėl pasirinkta meno sritis - kinas - puikiai tinkanti priemonė kritiškai ir kartu savarankiškai vertinti aplinką, kasdienybę ir aktualijas Lietuvoje ir pasaulyje.  Dirbtuvėms vadovauja ilgametę edukacinių kino dirbtuvių patirtį turintis režisierius Antanas Gluskinas. Visa edukacijos veikla bus suskirstyta į tris dalis, kurių kiekviena atitiks filmo kūrimo etapą - pasiruošimą, filmavimą ir postprodukciją. Pirmajame filmo kūrimo etape - pasiruošime - dirbtuvių vadovas trumpos teorinės paskaitos metu pristatys pagrindinius scenarijaus rašymo taisykles bei kūrybnės grupės profesijų (režisierius, operatorius, garso režisierius, montažo, aktorius) funkcijas. Po paskaitos, moksleiviai pasiskirstys grupėmis (8-10 žmonės), kurios per nustatytą laiką kurs savo scenarijus pasirinkta tema ir pasirinkto žanro bei pasirinks kino profesijas, kurias norės išbandyti edukacijos metu. Pabaigę scenarijus, moksleiviai persikels į antrąjį filmo kūrimo etapą - filmavimą. Šio etapo pradžioje, vadovas trumpai papasakos apie vaizdo ir garso svarbą filme -supažindins su pagrindiniais kino gramatikos pagrindais: kameros pozicija ar filmavimo kampais, kadro dydžiais, garso takelio svarba, filmavimo aikštelėje esama tvarka..  Išklausę trumpą teorinį įvadą, moksleiviai savo išmaniaisiais įrenginiais (telefonai, planšetės) filmuos sukurtą scenarijų. Dirbtuvių vadovas po truputi pabūdamas su kiekviena grupe, padės filmavime savo pastebėjimais. Po filmavimo, bus trečiasis filmo kūrimo etapas - postprodukcija. Šio etapo pradžioje vadovas supažindins su montažo programomis bei pagrindais. Po to moksleiviai, padedami vadovo arba patys savo turimais įrenginiais, montuos savo filmą, ieškos jam tinkamos muzikos ar garsų, tinkamos spalvinės gamos. Kai montažas bus baigtas, edukacijos dalyviai peržiūrės sukurtus filmus bei juos aptars tarpusavyje - kas pavyko, o kas nelabai.  Moksleiviai savo filmus kurs mokyklos teritorijoje - viduje ir/ ar lauke.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Vilniaus apskrities Adomo Mickevičiaus viešoji biblioteka

Bibliotekoje į laisvę ištrūko magiški užmaršties kerai, užbūrę visus miesto gyventojus, jie ėmė skrajoti padebesiais.
Vienintelis būdas juos išgelbėti – Kvapų bibliotekoje atrasti ir  pagaminti kvapą, kuris padės jiems sugrįžti į tikrovę. Tam, kad galėtumėt šią užduotį įvykdyti, prireiks visos komandos pastangų ir geros uoslės! Jūsų užduotis –  sekti paskui teisingą aromatą, atrasti receptą ir jį, kaip tikriems paslaptingiems vaistininkams, pagaminti. Tačiau viskas ne taip paprasta, kaip gali pasirodyti, nes jūsų magišką kelionę lydės šifrai, kodai ir nežinomi kvapai.

Ši edukacija – tai komandinis literatūrinis žaidimas. Vienoje komandoje dalyvauja bent 3 vaikai.

Užsiėmimo trukmė: 60 min.

Užsiėmimas skirtas: 6-8 kl. mokiniams.


Grafo B. H.  Tiškevičiaus fotografijos pamokos

Grafas Benediktas Henrikas Tiškevičius yra be jokios abejonės geriausiai žinomas Raudondvario dvaro valdytojas, savo vardą išgarsinęs per fotografiją ir tolimas keliones. Kelionių metu išlipęs į krantą B. H. Tiškevičius niekada nesiskirdavo su fotoaparatu. Fotografija buvo grafo aistra. Nors Tiškevičiaus gyvenimas yra ne kartą aprašytas spaudoje ar moksliniuose straipsniuose, daug jo ilgo gyvenimo detalių šiandieną yra dar mažai žinomos. Svarbiausiu faktu, liudijančiu jo ekspedicijas ar kasdienybę, vis dar lieka pačio grafo darytos fotografijos, kurių dauguma dėl karų, konfliktų ar kitų istorinių stichijų buvo sunaikintos arba išblaškytos po visą pasaulį. Nieko keisto, kad 1993 m. viename Paryžiaus sendaikčių turguje rastos Benedikto Henriko Tiškevičiaus nuotraukos tapo tikra sensacija. Iki tol nematyti vaizdai atgaivino užmiršto Vialos ir Raudondvario dvaro istoriją. Išaugo ne tik susidomėjimas senaja fotografija, bet ir pačiu fotografu. Tik 2018 metais, kai viename internetinių aukcionų netikėtai pavyko surasti penkias autentiškas nuotraukas, muziejui pavyko jas įsigyti. Tai buvo pirmieji B. H. Tiškevičiaus darbai muziejaus fonduose. Nuo 1993 m. tai buvo didžiausias, kada nors rastas grafo darytų nuotraukų rinkinys. Gausiai padidėjusi muziejaus kolekcija dabar yra didžiausia ir vertingiausia Lietuvoje. Šiuose, nepaprastai vertinguose vaizduose, užfiksuota tai, apie ką buvo galima paskaityti tik užrašytuose pasakojimuose ar inventoriuose. Iki šiol nebuvo žinoma koks buvo tiltelis per upelį, tekantį raguvoje, ar kaip atrodė keltas per Nevėžio upę. Atrastos fotografijos leidžia naujai pažvelgti ir į asmeninį grafo Tiškevičiaus gyvenimą. Jose gausu įamžintų akimirkų iš pasivaikščiojimų po parką bei medžioklės scenų. Taip pat nepaprastai įdomūs vaizdai iš kelionės po Prancūziją, kurioje grafą lydėjo pirmoji jo meilė Izabelė Fero. Kviečiame atvykti į Kauno rajono muziejų Raudondvario dvare ir pasinerti į kūrybinį procesą. Su savimi turėkite mobilųjį telefoną.


HERBAS – PRAEITIES PASAKOTOJAS (Nuotolinė paslauga)

Nacionalinis muziejus Lietuvos Didžiosios Kunigaikštystės valdovų rūmai

Edukacinis užsiėmimas suformuotas iš dviejų dalių - teorinės ir praktinės. Teorinės dalies metu (skiriama 25 min.) užsiėmimo dalyviai supažindinami su heraldikos pagrindais: herbų atsiradimo istorija, jų kilme ir raida, sudarymo taisyklėmis, spalvomis, formomis, herbinėmis figūromis ir jų simbolika. Dalyviai stebės ir analizuos muziejaus ekspozicijos medžiagos pagrindu sukurtą vizualinę medžiagą, bus aptariama, kokios priežastys sąlygojo herbų atsiradimą Europoje, kur ir kodėl jie buvo naudojami, kokie asmenys ar institucijos juos turėjo, kokia herbų reikšmė šiandieninėje visuomenėje. Praktinės užduoties metu, veiklą moderuojant ir paaiškinant edukatorei, pagal aptartas taisykles gaminamas asmeninis herbas. Praktinei kūrybinei užduočiai reikalingos priemonės: kartonas, spalvotas popierius (raudonas, žalias, juodas, mėlynas ir auksinis arba geltonas, sidabrinis arba baltas), žirklės, pieštukai, klijai. Praktinės dalies eiga (skiriama 10 min.). Iš kartono pagal duotus pavyzdžius iškerpamas gotikinis skydas. Naudojant aplikacijos techniką skydo lauke komponuojamos savo pačių sukurtos ir iškirptos herbo figūros, kurių simboliai pasiskolinti iš gyvūnijos, augmenijos, gamtos ir mus supančios aplinkos. Aplikavimui naudojamos 4 pagrindinės klasikinės heraldikos spalvos: raudona, juoda, žalia, mėlyna ir metalo spalvos – auksas ir sidabras arba jas pakeičiančios – geltona ir balta spalvos. Apibendrinimas: pristatomojo pasakojimo kūrimas – kiekvienas herbo autorius gali trumpai pristatyti savo darbą, paaiškinti naudotų spalvų ir simbolių pasirinkimą ir reikšmę. Užsiėmimas parengtas atsižvelgiant į pradinio ugdymo 3–4 klasės pasaulio pažinimo ir pagrindinio ugdymo 5 klasių istorijos programas


Edukacinė programa "A. Tatarės pasakėčiomis po Lukšius"

Šakių rajono savivaldybės viešoji biblioteka

Bemaž visi žinome garsaus graikų pasakėtininko Ezopo pasakėčias. Daugelio tautų literatūra, ypač skirta vaikams ir jaunimui, prasidėjo būtent nuo Ezopo pasakėčių vertimų, sekimų, perpasakojimų. Vyresniesiems gerai pažįstamas rusų poetas I. Krylovas. Tačiau galime didžiuotis ir savo pasakėčių kūrėjais: K. Donelaičiu, S. Stanevičium, P. Arminu ir kitais. Edukacijos metu pakviesime susipažinti su Lukšių miestelyje gyvenusio pirmojo žymaus Užnemunės rašytojo ir švietėjo, prozininko, pedagogo, kunigo Antano Tatarės asmenybe ir pasakėčiomis. Žaidimo forma pakviesime susipažinti su pasakėčiomis „Žirgas ir asilas“, „Skruzdėlė ir žiogas“, Šnekutis ir gegutė“, „Aržuolas ir lendrė“ ir jų personažais. Pasiskirstę komandomis, edukacijos dalyviai išsitraukia vokus su pasakėčių ištraukomis. Vienas komandos narys skaito, kiti klauso. Vėliau vaikai išsitraukia raides, iš kurių turi sudaryti to meto tarmišką žodį iš A. Tatarės pasakėčių ir paaiškinti, ką jis reiškia mūsų dienomis, pvz. aržuolas – ąžuolas, susiedka – kaimynė. Atlikę šią užduotį, keliaujame prie kitos – iš kiekvienos žodžio raidės reikia pasakyti tą žodį apibūdinantį būdvardį, veiksmažodį, daiktavardį, pvz., aržuolas: A – aukštas, R – rievėtas, Ž – žalias ir pan. Žaidžiame toliau: kiekviena komanda kitai komandai trumpai perpasakoja savo pasakėčią. Komandų dalyviai, pasitelkę vaizduotę ir išmonę, savo pasakėčios moralą pavaizduoja šaradų principu – vaidinant be žodžių. Palavinus mąstymą, kviečiame pajudėti ir susipažinti su gražiai tvarkomu Lukšių miesteliu. Komandoms išdalinami žemėlapiai, kuriuose sužymėtos A. Tatarės atminimo įamžinimo vietos: Šv. Juozapo bažnyčia, V. Grybo gimnazija, Atminties parkelis, pagrindinė gatvė. Kiekviena komanda turi kuo greičiau jas surasti, šalia objekto nusifotografuoti ir kuo įdomiau parašyti ir (arba) nupiešti vieną trumpą palinkėjimą A. Tatarei. O galbūt sukursite ir eiliuotą, moralą turintį ketureilį ar kitaip nustebinsite savo draugus. Leiskimės į pasakėčių pažinimo nuotykį kartu!


Edukacinis užsiėmimas „Pasakų istorijos“

Edukacinį užsiėmimą „Pasakų istorijos“ sudarys trys dalys. Visų pirma, dalyviai bus supažindinami su pasakų Europoje ištakomis, taip pat ir su kitų pasaulio šalių pasakų rinkiniais – „Tūkstantis ir viena naktis“, „Kaukazo pasakos“, „Japonų pasakos“ ir kt. Bus pristatoma lietuvių pasakojamoji tautosaka, tokie svarbūs jai žmonės kaip S. Daukantas, J. Basanavičius, J. Balys, A. Giedrius, parodomos bibliotekoje saugomos jų senosios pasakų knygos, paskaitoma pasakų pavyzdžių. Susipažinę su senaisiais tekstais, mokiniai komandose kurs savo pasakas. Burtų keliu išsitraukę lapelius su pasakų veikėjais, vieta ir kt., mokiniai turės juos panaudodami sukurti savo pasakas. Ant lapelių edukacinio užsiėmimo dalyviai ras nuspėjamų ir netikėtų pasakų elementų, tad tikrai prireiks pasitelkti kūrybiškumą, o kiekviena sukurta pasaka bus unikali. Dirbant komandose pasakos bus užrašomos, o edukacinis užsiėmimas baigiamas kūrinių pasidalinimu ir draugišku jų aptarimu.


Edukacinė programa skirta ugdyti pažinimo ir menines kompetencijas per vilnos vėlimo amatą, atskleisti mūsų krašto išskirtinumą, neišsenkantį kūrybiškumą. Edukacinio užsiėmimo metu mokoma tradicinio vilnos vėlimo šiltu vandeniu ir muilu, demonstruojami tiek šiuolaikinių veltinio darbų, tiek senųjų dirbinių pavyzdžiai. Kalbama apie avių ir vilnos reikšmę tradicinėje kultūroje. Supažindiname su muziejinių eksponatų pavyzdžiais: avikirpėmis žirklėmis, verpimo rateliu, audimo staklėmis. Užsiėmimų metu dalyviai sužino, kaip ir kodėl vilna veliasi, paaiškinama daug paslapčių, kurias pradedantis velti privalo žinoti. Praktinės dalies metu mokomės sudėlioti vilną, maišyti spalvas, velti rutuliukus šlapiuoju būdu. Gaminame smulkius vilnos gaminius, aksesuarus, papuošalus. Pertraukėlės metu žaidžiamas judrus žaidimas.


Šmuglerių pramintais takais. Ostpreusen, Bitenai per Lompenus

Pagėgių savivaldybės Martyno Jankaus muziejus

Tikslas:
Supažindinti užsiėmimo dalyvius su spaudos draudimo laikotarpiu Lietuvoje ir knygnešių veikla, tapusia liaudišku
lietuvių tautos kovos dėl savosios spaudos ir kalbos simboliu. Uždaviniai.
1. Mokiniai galės pajausti ir suprasti su kokiais
sunkumais ir pavojais susidurdavo knygnešiai.
2. Dalyviai gilins savo žinias apie Mažąją Lietuvą, jos istoriją.
3. Įgytas žinias pritaikys praktiškai atlikdami užduotis pateiktas „Knygnešio maišelyje“.
Dalyvaudami užsiėmime mokiniai sužino, kaip knygnešiai atkeliaudavo į Bitėnus pas spaustuvininką Martyną Jankų, kur apsistodavo jo sodyboje, kokius spaudinių nešulius jiems spaustuvininkas paruošdavo. Išgirsta pasakojimą apie „knygnešių motina“ vadintą Anę Jankuvienę, kurią knygnešiai taip titulavo už jos nuoširdų rūpestį jais. Mokiniai sužinos kaip mažoji Elzikė (M. Jankaus dukra) pagelbėdavo mamai. Rodomas filmas „Knygos kelias Žemaitijoje“ supažindina mokinius su lietuviškos spaudos draudimo laikotarpiu vykusia spaustuvine veikla Mažojoje Lietuvoje ir Žemaitijoje. Po to užsiėmimo dalyviai turi galimybę apžiūrėti autentišką draudžiamų lietuviškų spaudinių sandėlį, buvusį Martyno Jankaus klėties rūsyje.  „Knygnešio maišelyje“ pateikiamos užduotys privers kiekvieną dalyvį panaudoti užsiėmimo metu įgytas žinias, jas įtvirtinti.
Užsiėmime kviečiame mokinius patirti knygnešių išgyvenimus, pažinti vietoves, susijusias su knygnešių veikla. Susipažinti su spaustuvininko, Mažosios Lietuvos patriarcho, Martyno Jankaus atliktais žygiais lietuvybės žadinimo, skatinimo ir puoselėjimo darbuose. Diskutuosime apie svarų ir svarbų jo indėlį į lietuviškos spaudos, kalbos ir kultūros sklaidą.


Kultūrinė edukacinė programa – ekskursija "Barokinis Antakalnis -Sapiegų rūmai ir parkas"

Sapiegų rūmai ir parkas Antakalnyje yra vienintelis Lietuvoje išlikęs barokinis rūmų ir parko ansamblis. Jį statė Kazimieras Jonas Sapiega, svajojęs tapti karaliumi... Antakalnyje pastatyti rūmai turėjo skelbti Sapiegų giminės galią ir šlovę, tačiau ne visoms svajonėms buvo lemta išsipildyti... Kultūrinės edukacinės programos -ekskursijos metu eidami senaisiais parko takais, pamatysite seniausią liepą Vilniuje, parko vartus ir sodininko namelį, įsivaizduosite, kaip galėjo šis ansamblis atrodyti klestėjimo laikais. Apžiūrėsite rekonstruojamus rūmus, išlikusias sienų tapybos ir lipdinių detales, sukurtas italų meistrų. Lankysitės ansambliui priklausančiame buv. Trinitorių vienuolyne ir Išganytojo bažnyčioje, susipažinsite su čia esančiais meno paminklais. Tyrinėsite detales, iš kurių šiais laikais galime pajusti buvusios epochos dvasią. Programos metu mokiniai turės galimybę plačiau susipažinti su baroko epochos žmonių pasaulėjauta, gyvenimo būdu, mąstymu ir pasiekimais. Išmoks vertinti kultūros palikimą. Pasitelkiant vizualinę medžiagą (nuotraukas, žemėlapius, atvirukus), edukacinius ir teminius žaidimus, gyvai tyrinėsite sodo aplinką ir atrasite jame įvykusius landšafto ir architektūros pokyčius. Mokiniams suteikiama galimybė tyrinėti ir interpretuoti, matyti detales, vertinti ir saugoti gamtos, kultūros ir architektūros paveldą.


ANDERSENO SAPNAS (Alavinis kareivėlis) (Nuotolinė paslauga)

“Anderseno sapnas“. Tai legendinio Danų pasakų kūrėjo H. K. Anderseno istorija apie dvidešimt penkis alavinius kareivėlius, kuriuos nulipdė iš alavinio šaukšto. Alavo užteko tik dvidešimt keturiems tvirtiems kareiviams, paskutinysis iš jų turėjo tik vieną koją, tačiau tai jam nesutrukdė būti ne mažiau narsesniu, kitokiu nei jo ginklo broliai. Istorija apie kareivėlį - kupiną tikėjimo savimi, drąsos bei ryžto. Apie tai, kaip įsimylėjęs įstabaus grožio, į save panašią, ant vienos kojos šokančią baleriną, jie kartu ištveria daugybę negandų ir kliūčių. H. K. Andersenas, vertinęs gyvenimą vaiko, poeto, filosofo žvilgsniu, kūrė pasakas, kuriose atsispindi daugybė vaiko psichologijos dėsningumų. Jo kūryboje daiktai, gyvūnai, augalai yra sužmoginti, o už jų visai nevaikiškų ydų slypi gyvenimo ir žmonių santykių esmė, gailestingumas ir liūdesys dėl gyvenimo netobulumo. Spektaklio „Anderseno sapnas“ režisierė Oksana Dmitrijeva – žymi Ukrainos kultūros veikėja, Charkovo miesto Valstybinio akademinio lėlių teatro vyriausia režisierė, docentė, kuri pastatė 45 spektaklius. Spektaklio „Anderseno sapnas“ dailininkė Natalija Denisova – Charkovo miesto Valstybinio akademinio lėlių teatro vyriausia dailininkė, dėstytoja, puikiai žinoma ne tik Ukrainoje, bet ir už jos ribų. Spektaklis skatins mokinių kritinį mąstymas, ugdys kūrybiškumą, dvasingumą. Skatins iš naujo pažinti ir įvertinti meilės jausmo prasmę.


Edukacijos su šviežiomis gėlėmis, puokščių rišimo, vainiku pynimo

Floristinės edukacijos metu ne tik galima sužinoti kokia kūrybos esmė bei išliekamoji vertė, bet ir per terapija susipažinti su savo kūrybos ypatumais, gebėjimu atlikti užduotis ir išmokti kaip tai pritaikyti tolimesniame gyvenime.

Dainų švenčių metai; NATO ir Europos sąjungos metai


Proceso drama - interaktyvi veikla grupėse, kuomet kurdami dalyviai įsisavina informaciją. Bendrai kurdami situacijas, veikdami savo sukurtose istorijose išgyvens personažų emocijas ir jausmus. Lavins viešo kalbėjimo įgūdžius. Įsisavins žinias veikdami praktiškai (būdami procese).Visa informacija yra gauta ir surinkta bendradarbiaujant su Lietuvos Caritas, Nacionaline asociacija prieš prekybą žmonėmis ir Šventosios Mortos Grupe.


Lietuvos fotomenininkų sąjungos Kauno skyrius

Plati ir įvairiapusiška Kauno fotografijos galerijos parodų programa suteikia galimybę susipažinti tiek su Lietuvos, tiek su užsienio autorių kūryba. Apsilankymas galerijoje prisidės prie fotografijos, kaip svarbaus Lietuvos ir pasaulio kultūros dėmens suvokimo įtvirtinimo. Užsiėmimą papildantis momentinės fotografijos proceso analizavimas ir eksperimentai su juo leidžia gyvai pamatyti fotografinių procesų veikimo principus, raidą ir galimybes. Šis užsiėmimas neapsiribos tik ekspozicijos pristatymu – mokiniai bus plačiau supažindinami su momentinės fotografijos istorija. Momentinė fotografija (instant photography) ir jos estetika padarė didžiulę įtaką vizualiajai istorijai ir šiandienos vizualinei kultūrai – „Instagram“ estetikai, skaitmeninės fotografijos filtrams ir pan. Moksleiviai bus supažindinami su momentinės fotografijos pagrindais ir veikimo principu, o vėliau galės išbandyti eksperimentus su šia technika. Bus siekiama skatinti dialogą su edukacijos dalyviais, taip juos įtraukiant ir sukuriant priežastį įsigilinti į parodos vaizdus, idėją ir momentinės fotografijos veikimo principus. Fotografija yra medija, kuria gali būti pasakojamos įvairiausios vaizdinės istorijos todėl priklausomai nuo parodos turinio, įgautos žinios gali liesti ne tik fotografiją, bet ir kitas temas.


Saulės sušildyti, rankų nuglostyti (šiaudelių pynimas ir rišimas)

Edukacijos metu dalyviai bus supažindinami su žemaitiškojo regiono etnokultūriniu palikimu. Edukacinė programa orientuota ne tik kaip informacijos sklaida, supažindinanti su pynimo iš šiaudelių tradicija ir jų panaudojimo papročiais, bet ir išmokanti paruošti šiaudus vėrimui ir rišimui. Renginio metu supažindinama kada šiaudus nupjauti, kaip išdžiovinti, sulyginti. Praktinio užsiėmimo metu moksleiviai išmoks pasigaminti paprastesnius ir sudėtingesnius šiaudinius suvenyrus. Mažiausieji (1-4 kl. ) užsiėmimo dalyviai išmoks surišti šiaudinę gėlytę, angelėlį, ežiuką, vyresni (5-8 kl.) bus pamokomi sudėtingesnių darbelių - pinti saulutę, paukštelį, suverti reketuką. Tikimasi, kad šių edukacinių užsiėmimų metu įgyti įgūdžiai ir žinios ne vienam mokiniui taps laisvalaikio užimtumo įdomia veikla, kuriant renginio scenografiją, puošiant klasę Kalėdoms, ruošiantis Velykoms ar klaidžiojant po laukus ir renkant šiaudus. Ši veikla prisidės prie etninės kultūros paveldo išsaugojimo bei gyvosios tradicijos tęstinumo.


Kultūrinė edukacinė programa - ekskursija „Pasislėpusios miesto detalės“ Vilnius saugo daug pasislėpusių, dažnai nepastebimų detalių, pasakojančių ilgaamžę miesto istoriją. Programos metu atrasime architektūros ir dekoro elementus, paminklines lenteles, giminių herbus ir namų pastatymo datas, įmantrias skulptūras, arklių tempiamo tramvajaus bėgių liekanas, prieškarį menantį reklaminį stulpą. Edukacinės programos tikslas ugdyti pastabumą ir gebėjimą geriau suprasti ir interpretuoti miesto kultūrinę aplinką, atrasti dažnai nepastebimas miesto detales, puošybos elementus, „antram“ gyvenimui pritaikytus objektus ir jų fragmentus. Mokinius siekiama įtraukti į gyvą miesto tyrinėjimą, skatinti susieti dabarties sąsajas su praeitimi, plėsti intelektines mokinio galias, ugdyti aktyvų, kūrybingą, atsakingą ir paveldą saugantį pilietį. Supažindinti su istorinius įvykius žyminčiomis vietomis, architektūros ir kultūros vertybėmis, meniniais elementais, istoriniais reliktais, jų išsaugojimu galimybėmis ir pritaikymu dabartyje. Ekskursijos metu mokiniai įtraukiami į edukacines, temines užduotis, istorinis pasakojimas papildomas vizualine medžiaga. Edukacinės programos turinys ir forma pritaikoma individualiai pagal amžiaus grupę.


Tėvynės DNR.  Pilietinis edukacinis koncertas su Aiste ir Roku

Dainų autoriai ir atlikėjai Aistė Smilgevičiūtė ir Rokas Razdevičius kviečia į edukacinį koncertą – pokalbį Lietuvos laisvės kovų tema.
Aistė ir Rokas gyvai pritardami gitara atliks dainas iš Lietuvos partizanams skirto albumo „Broliai“,  taip pat pakvies moksleivius dainuoti kartu, patirti bendro dainavimo jėgą. Muzikuojantys moksleiviai (grojantys gitara, fortepijonu ar kitu instrumentu, dainuojantys solo ir chore ar pan.) bus kviečiami iš anksto pasiruošti ir kartu atlikti dainų.  Pagrindinis koncerto - edukacijos tikslas - stiprinti mokinių pilietiškumą, tvirtinti tapatybės suvokimą, neformaliu būdu pagilinti jų istorines žinias, paskatinti apgalvoti savo asmeninį santykį su šiuo Lietuvos tarpsniu. Šis koncertas itin aktualus švenčiant valstybės Nepriklausomybės sukaktis, ar pagal programą nagrinėjant laisvės kovų temas. Atlikėjai taip pat papasakos apie patį dainos kūrimo procesą, įkvėpimo šaltinius, pakvies susidomėjusius sukurti dainą ir ją prieinamomis priemonėmis įrašyti.
Tikimės, kad mokiniai bus paskatinti giliau domėtis tautos istorija, suvokti, kad jos praeitis gali būti įkvėpimo šaltiniu šiandien, bus sužadintas jų kūrybiškumas ir sukurs dainą patys.
Atlikėja Aistė Smilgevičiūtė ir kompozitorius Rokas Radzevičius – bene ilgiausiai gyvuojančios Lietuvos roko grupės „Skylė“ vedliai, daugybės muzikinių albumų ir programų autoriai, didžiulę koncertinę patirtį turintys atlikėjai.


Edukacinė ekskursija „Viduramžių Kauno pirklio istorijos“

Kokia yra Kauno miesto įsikūrimo istorija? Ar žinot, kad Kaunas – vienintelis Hanza miestas Lietuvoje, o viduramžiais čia virė prekyba ir plušo amatininkai? Kokios prekės buvo parduodamos? Kuo pasižymi gotikos architektūros stilius? Kokie likę šio stiliaus pastatai Kaune? Ar yra Kaune valdovų rūmai? Atsakymus į šiuos ir kitus klausimus išgirsite ekskursijos „Viduramžių Kauno pirklio istorijos“ metu. Pagrindinis edukacinės ekskursijos tikslas – interaktyviais metodais supažindinti moksleivius su Kauno istorija viduramžiais. Edukacinės ekskursijos uždaviniai: pateikti įdomių faktų apie Kauno miesto susikūrimą; sudominti mokinius gotikinės architektūros elementais; perteikti viduramžių Kauno miestiečių kasdieninio gyvenimo ypatumus; pasitelkiant mokinių pastabumą, įtraukti juos į miesto ir istorijos tyrinėjimą bei ieškoti teisingų atsakymų į pateikiamus klausimus. Ekskursijose naudojami metodai: gyvas pasakojimas istorinėje aplinkoje (Kauno senamiestyje), papildomas temine vizualine medžiaga (architektūros pavyzdžiai, archyvinės nuotraukos), garsiniais elementais (išgirstama viduramžiais grota muzika) ir interaktyviomis užduotimis, klausimų atsakymų žaidimais, žemėlapio pažinimu. Siekiama, jog po ekskursijos mokiniai būtų įgiję daugiau žinių apie Kauno miesto įsikūrimą ir jo istoriją viduramžiais, gebėtų atpažinti įvairius istorijos ir kultūros elementus, suvoktų išlikusias vertybes, būtų motyvuoti toliau tyrinėti tiek Kauno, tiek savo gyvenamosios vietovės aplinką.


Kiek pavadinimų turi smuikas? Iš ko pagaminti instrumentai? Kokiais instrumentais galima išmatuoti autobusą? Kaip skamba styginiai, pučiamieji, mušamieji instrumentai? Edukacinio užsiėmimo metu ne tik susipažinsite su instrumentų rūšimis, istorija, ypatumais, bet ir turėsite unikalią galimybę patys jais pagroti. Po užsiėmimo mokiniai mokės atpažinti instrumentus ir juos klasifikuoti (styginiai, pučiamieji ir t.t.), įgis muzikos istorijos žinių, išmoks keletą naujų sąvokas, susijusių su simfoniniu orkestru, susipažins su grojimo instrumentais pagrindais ir patys pamėgins groti (mokantys groti mokiniai pademonstruos instrumento skambesį ir galimybes). Priemonės: muzikos instrumentai, muzikos įrašai. Užsiėmimo pradžioje edukatorė trumpai papasakoja apie simfoninį orkestrą, jo sudedamąsias dalis, pristato pagrindines sąvokas (simfoninis orkestras, dirigentas, partija, partitūra, batuta), taip pat supažindina su instrumentų grupėmis. Moksleivius supažindinant su klasikiniais instrumentais ir jų paskirtimi simfoniniame orkestre, per muzikinio akiračio plėtimą keliamas užsiėmimo dalyvių kultūrinis sąmoningumas. Vėliau edukatorė pristato po keletą instrumentų iš kiekvienos grupės (atsiradimo istorija, raida), parodo, kaip jie surenkami, laikomi, kaip jais grojama, kiekvienas mokinys gali pabandyti jais groti. Taip mokomasi pažinti ir įvertinti jų skambesį, palyginti tos pačios grupės instrumentus (pvz. trimitą ir tromboną) ir aptarti jų panašumus ir skirtumus – lavinami analitiniai mokinių gebėjimai. Užsiėmimą galima pritaikyti vaikams su judėjimo negalia - grupė iki 5 asmenų, neįskaitant lydinčių asmenų. Taip pat užsiėmimas gali būti pritaikytas vaikams su proto negalia, raidos sutrikimais, regos negalia. Esant poreikiui pravesti užsiėmimą vaikams su specialiaisiais poreikiais, prašome apie tai informuoti užsakymo formoje.


Pažink pasaulio instrumentus. Instrumentai, įtraukti į UNESCO nematerialaus paveldo sąrašą (5-8 kl.)

Muzikos instrumentai gali būti kartais kaip žmonės: gali augti, populiarėti arba išnykti. Kad ypatingą kultūrinę muziką ir instrumentus puoselėtume ir saugotume, jie yra įtraukiami į UNESCO nematerialaus paveldo sąrašą. Saulius Petreikis, populiarus Lietuvos multiinstrumentininkas, yra sukaupęs senovinių instrumentų kolekciją, išmano skirtingas muzikavimo tradicijas ir net dainavimo technikų ypatybes. Norima mokiniams pristatyti šią muzikinę kultūrinę programą, kad primintų tiek mokiniams, tiek mokytojams, kokie instrumentai yra nykstančios rūšies, kodėl gali išnykti ir kaip juos galime išsaugoti.


“Surask savo džiazą” – tai nuotolinis tradicinio džiazo muzikos koncertas, tiesiogiai transliuojamas  iš muzikanto studijos, taip pat papildytas edukacinėmis veiklomis bei multiinstrumentalisto Remio Rančio pasidalinimu patirtimi apie savo kūrybinį kelią. Mokiniai bus supažindinami su džiazo muzikoje populiariais instrumentais: soprano saksofonu, alto saksofonu, baritoniniu saksofonu, pianinu, fleita, melodionu, gitalele bei perkusija. Trumpai pristatoma šių instrumentų kilmė bei išskirtinės jų savybės bei pritaikymas džiazo stiliaus muzikoje. Koncerto repertuare skamba ir originalios R. Rančio kompozicijos, ir laiko patikrinti klasikinio džiazo muzikos kūriniai, kuriuos grojo garsiausi JAV bei Lietuvos tarpukario orkestrai. Taip pat edukacijos metu pristatomi garsūs JAV džiazo kūriniai, kuriuos Lietuvos muzikantai savitai interpretuodavo ir atlikdavo lietuvių kalba. Edukacijos tikslas – supažindinti mokinius su džiazo muzikos kilme, raiškos būdais, muzikos instrumentais ir taip pat jiems suteikti galimybę išbandyti įvairias ritmines kompozicijas, improvizuoti, siekiant  lavinti ritmo pojūtį, koordinaciją bei pasitikėjimą savimi.

Edukacijos esminė žinutė, kad kūrybingai panaudojus net ir labai paprastą muzikos instrumentą, galima sukurti ne kasdienines patirtis ir tapti laisvesniais, improvizuoti gebančiais individais.

Remis Rančys – Lietuvos ir tarptautinėje muzikos scenoje puikiai žinomas muzikantas,  multiinstrumentalistas, džiazo kūrėjas bei edukatorius. Jis taip pat užsiima edukacine veikla – per daugiau nei penkerius metus Lietuvoje bei užsienyje R. Rančys surengė apie 200 muzikos edukacinių užsiėmimų vaikams ir suaugusiesiems.


Kūrybinės gaminio-žaidimo dirbtuvės, tai - įdomi patirtis, atsipalaidavimo būdas ir smagus laikas su klase - į kurią kviečiame ir Jus. Druskininkų amatų centre „Menų kalvė“ galima ne tik apžiūrėti parodas, įvairių sričių menininkų dirbtuves, bet ir dalyvauti edukaciniame užsiėmime "Kryžiukai-nuliukai". Jo metu pristatomas žaidimas, jo taisyklės ir suteikiama galimybė patiems išbandyti praktiškai, t. y. kiekvienam susikurti savo žaidimą. Pamokoje piešiama, liejami dažai, dekoruojamas medžiaginis maišelis, piešiame žaidimo lenta, sukuriamos medinės savito dizaino "figūrėlės". Gal Jūsų kryžiukai, nuliukai taps augalu ar gyvūnu, ženklu, o gal dar kuo? Po užsiėmimo kiekvienas namo parsineša širdžiai mielą kelioninį žaidimą, kuris džiugins ne vienerius metus, bus lengvai transportuojamas, detalės nepasimes. Dalyvauti gali kiekvienas nuoširdžiai to norintis. Neturint dizaino ar tapybos pagrindų, galima sukurti labai gražų žaidimą.


Edukacinis užsiėmimas „Draugiški pojūčiams. Jūrų pasaulis“

Ką vaikai supras? Edukacijos dalyviai supras, kad jūra yra didelė ir galinga, kad ji gal būti rami, audringa, spalvota, kaip ir mūsų emocijos, vidinė savijauta.
Ką veiks? Edukacinio užsiėmimo metu visų pirma dalyviai išsiaiškins, ką žino apie jūrą. Pasidaliję savo žiniomis ir įspūdžiais leisis į jūros pasaulio pažinimo kelionę. Dalyviai bus nuvesti į ekspozicijos erdvę, kurioje rodomas relaksacinis ir pažintinis edukacinis video siužetas apie jūrą, kaip galingą gamtos reiškinį, stichiją, kuris atskleis jūrų įvairovę vandens spalvų, bangų, pakrančių ir jos gyventojų, vandens gylio, atžvilgiu ir didins suvokimą apie pačią jūrą. Edukacinio vaizdo siužeto stebėjimą papildys vaizdingas edukatiaus pasakojimas, įgarsinimas. Vaizdo siužete esantys bangų garsai padės asmenis su psichine negalia atsipalaiduoti. Pojūčius pastiprins natūralūs garsai ir jūrinės tematikos kvapai – pušų ir kopų lengvi aromatai. Edukacinio siužeto stebėjimo metu edukatoriaus pakomentuoja rodomus vaizdus, padeda suvokti, stebimus vaizdus.
Po edukacinio siužeto edukacijos dalyviai grįš į edukacinę klasę lavinti savo vaizduotės ir pritaikyti įgytas žinias. Dalyviai turės sukurti savo jūrą buteliuke individualiai, arba dirbti grupėse. Ši užduotis lyg sensorinis menas, kurio metu dalyviai ugdosi kūrybiškumo saviraišką ir eksperimentuoja.

Refleksijos metu dalyviai raginami  imituoti vaizdo siužete matytas jūros bangas: rami, banguota ir audringa jūra. Per susikurtą priemonę dalyviai išreikš, kaip jie jaučiasi, kai pyksta, kai yra ramūs, kai yra laimingi.  Jūros vaizdų stebėjimas ir meditacinės dėmesingumo užduotys, tikėtina, kad dalyviams padės mažinti streso lygį, palengvins nerimą, depresiją, pagerins protinį susikaupimą, paskatins kūrybiškumą. Edukacijos dalyviai per patyrimą ir pojūčius padidins supratimą, kad jūrų pasaulis yra didelis ir įvairus pakrančių, spalvų, bangų, gyvūnų atžvilgiu, kuri kartais gali atspindėti mus pačius.


Stebūklų laboratorija - tai tikras atradimų džiaugsmas vaikams. Edukacijos metu vaikai eksperimentų pagalba kurs ir atras įvairius neatrastus dalykus. Biochemija - tai ateities mokslų sritis, su kuria vaikai privalo susipažinti kuo anksčiau. Mūsų edukacija leis vaikams susipažinti su šia sritimi ir patirti atradimų džiaugsmą. Kartu su vaikais, įvairių cheminių (visiškai nepavojingų naudojimui vaikams) medžiagų pagalba kursime netikrą sniegą. Sužinosime iš kur jis atsiranda, susipažinsime su įvairiais cheminiais junginiais ir jų savybėmis. Taip pat sauso ledo pagalba kursime debesis. Vaikams idėjus į indelius su sauso ledo gabaleliais specialias muilo juosteles, sausas ledas plesis ir augs, virs į didžiulius debesis, kuriuos vaikai galės paliesti rankomis, o smarkiau masę suspaudus, vaikų rankuose debesys virs dūmais ir išnyks ore. Tai galimybė vaikams pasijusti tikrais biochemikais, kūrėjais, prisiliesti prie stebūklo ir jį sukurti. Trečioji edukacijos dalis - augantis stebūklas. Vaikai gaus popieriaus ant kurio bus įvairios figūros. Iškirpus, vaikai jas talpins į nedidelius indelius į kuriuos iš kolbelių pilsime tam tikrus (saugius naudoti) cheminius junginius ir stebėsime kaip po truputi vyksta stebūklas. 24 valandų bėgyje vaikai galės stebėti ne tik kaip keičiasi figūros spalvos, tačiau ir kaip priklausomai nuo pasirinktos figūros (žmogaus galva, eglė, namas)palaipsniui užauga žmogui plaukai, namo stogas pasidengia sniegu ar eglutės pasidengia šerkšna. Vaikai galės šį procesą stebėti klasėje kartu su klasės draugais arba parsinešti namo ir savo kūrybiniais atradimais pasidalinti su šeima. Leiskime vaikams pasijusti išradėjais!


Edukacija, skirta poetei Juditai Vaičiūnaitei ir jos kūrybai, kviečianti giliau ir plačiau pažinti poetės pasaulį, kūrybą ir ją įkvėpusias Vilniaus vietas bei istorines Lietuvos asmenybes. Moksleiviai susipažins su poetės biografija, šeimos nariais, kūrybos raida ir plėtra. J. Vaičiūnaitės kūrybos pažinimui bus pasitelktas jos eilių skaitymas prie būtent tų objektų, kurie minimi eilėse. Eilėraščiai skambės prie senamiesčio sienų, Vilniaus universiteto ansamblio, prie barokinių Vilniaus bažnyčių, skvereliuose ir parkeliuose, kuriuose prieš kelias dešimtis metų buvo galima sutikti ir pačią poetę.
Edukacija skirta 11-12 klasės moksleiviams, jos trukmė apie 2 val. Vieta: Vilniaus senamiesčio viešos erdvės.


Jums patinka puoštis? O ar žinote, kad kai kurie papuošalai turi ne tik estetinę paskirtį, bet ir apsauginę? Nuo seno žmonės tikėjo, kad esama daiktų, nešančių sėkmę – amuletų. Seniau jie buvo gaminami iš gintaro, molio ar kaulo ir puošiami įvairiais simboliais ir ornamentais. Kiekvienas simbolis turėjo savo reikšmę – vieni reiškė saulę, kiti – gyvybę ar ugnį. Ateikite ir sužinokite senovės baltų simbolių reikšmes ir susikurkite sėkmę nešantį amuletą!


Plungės išmanusis parkas: gamta ir kultūra

Plungės rajono savivaldybės viešoji biblioteka

Klasė, atėjusi į edukaciją, padalijama į dvi grupes. Joms užsiėmimus veda skirtingi edukatoriai. Kiekviena grupė pavedžiojama po Plungės išmanųjį parką, supažindinant vaikus su kultūros objektais, parko augalais ir gyvūnais. Antrajame etape grupės gauna po sąrašą su augalų pavadinimais ir piešiniais. Varžydamosi tarpusavyje turi surinkti nurodytus augalus ir kitus gamtos daiktus. Užsiėmimo pabaigoje vyksta refleksija-viktorina, kurioje komandoms užduodami klausimai apie Plungės parko kultūrinius objektus ir parko gyvūnus bei augalus. Galiausiai vyksta komandų apdovanojimas.


Edukacinė programa "Lituanicos" skrydis per amžius atminty"

Visi žinome, kas tokie buvo Steponas Darius ir Stasys Girėnas. O ką galime pasakyti apie šių lakūnų gyvenimo vingius ir jų legendinio skrydžio detales? Kiek kainavo lėktuvas? Kaip sekėsi ruoštis skrydžiui? Kas vis dėlto nulėmė katastrofišką skrydžio baigtį? Į šiuos ir daugybę kitų klausimų atsakys interaktyvus žaidimas „Skrydis per Atlantą“. Kiekvienas galėsime į rankas imti planšetinį kompiuterį ir stebėti pilotų dialogus, krautis daiktus į lėktuvą, užvėsti „Lituanicos“ variklį ir skristi per vandenyną. To per maža? Ne bėda! Geriau skrydį suprasti padės autentiškos „Lituanicos“ nuolaužos ir išlikę asmeniniai lakūnų daiktai, kuriuos galėsime apžiūrėti sužaidę žaidimą.


Užsiėmimų metu susipažinsite su vienu iš seniausių pynimo iš vytelių amatu. Pamatysite dirbinius pintus įvairiais būdais. Sužinosite  kaip paruošti vyteles pynimui, kad jos būtu lanksčios ir nelūžtų. Pabandysite paprastuoju pynimo būdu nusipinti po mažą suvenyrą, paukštelį ar žuvytę. Užsiėmimą ves tradicinių amatų meistrė, puoselėjant vytelių pynimo amatą Birutė Šinkūnienė.


Grokim, šokim! 1-4 kl. išvykstamasis (Kauno m. ir Kauno raj.)

Kviečiame į nuotaikingą ir įspūdžių kupiną edukacinį užsiėmimą, kuriame įsisuksite į siautulingą šokio sūkurį! Užsiėmimo metu sužinosite, kuo šokių tradicija Lietuvoje buvo tokia svarbi kultūros raidai, išmoksite tradicinių šokių bei ratelių pagrindus, sužinosite, kuo skiriasi tautiniai ir stilizuoti šokiai. Taip pat, užsiėmimo dalyviai išmėgins tradicinius muzikos instrumentus ir sukurs nenustygstančią kapelą, o visas žinias užtvirtinsime interaktyvioje viktorinoje.
Edukatorius turi patirties vedant užsiėmimus asmenims su regos, proto negalia. Užsakant užsiėmimą grupei su specialiaisiais poreikiais, prašome apie tai informuoti rezervacijos formoje.
Išvykstamoji paslauga teikiama tik tokiu atveju, jei grupė ne mažesnė nei 18 vaikų.
Sudomino? Kviečiame užsisakyti ir išmėginti!


Sveiki gyvi atvykę į šimtmečių istoriją skaičiuojantį Raudondvario dvarą. Aš, grafienė Klara Elžbieta, pristatysiu jums vieną ryškiausių dvaro valdytojų-Benediktą Henriką Tiškevičių, ambicingą, dosnų, azartišką grafą, turėjusį subtilų humoro jausmą ir puikų meninį skonį.
Viena didžiausių aistrų jo gyvenime buvo kelionės po pasaulį ir fotografija. Grafas Benediktas Henrikas šiandien kviečia ir jus leistis į įspūdžių kupiną kelionę. Jos metu pažinsite ne tik Raudondvario dvaro istoriją, bet ir pakeliausite po tolimiausius pasaulio kraštus. Kraustydamasis į vieną iš savo dvarų Prancūzijoje, kažkur Raudondvario pilies prieigose grafas paliko savo kelionės lagaminą.
Kalbama, kad viduje daug vertingų daiktų, tačiau dar niekam nepavyko jo aptikti. Smalsu, kas gi slepiasi lagamine?

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Pastatų dekoravimas įvairiomis technikomis ne tik estetiškai juos puošia, bet kartu atskleidžia ir kultūrinius ryšius, padeda suprasti Lietuvos vietą Europos kultūros ir istorijos dėlionėje. Pastatų dekoravimas sgrafito technika rodo Lietuvos ir kitų Europos kraštų saitus Renesanso epochoje. Renesansinė išorinių Panemunės pilies fasadų apdaila – tai pilkas tinkas, kuriam spalvą suteikia smulkinta anglis, o dekoratyvūs ornamentai išgauti sgrafito technika. Itališkai sgraffito reiškia raižytas, nes kuriant šia technika gruntuotas sienos paviršius dengiamas keliais (dažniausiai 2–3, bet gali būti ir 7) skirtingos spalvos tinko sluoksniais. Paskui viršutinis sluoksnis dalimis nupjaunamas aštriu instrumentu. Atidengiant apatinį tinką, kuriama kelių spalvų ornamentinė, kartais figūrinė kompozicija. Sgrafitas, labiausiai plėtotas XV–XVI a. Italijoje, Renesanso laikotarpiu paplito ir Lietuvoje. Pirmoje edukacijos dalyje vyksta apžvalginė ekskursija po pilies kompleksą, kurios metu lankytojai supažindinami su pilies statyba, atkreipiamas dėmesys į išorinę fasadų apdailą. Antra dalis – meninė veikla. Jaunieji restauratoriai sužinos apie renesanso stiliaus architektūrą ir puošybą sgrafito technika, ant plokštelių patys atkurs žinomų Lietuvos ir Italijos kultūros paminklų ornamentus. Mokiniai, susipažindami su Panemunės pilimi kaip kultūros paveldo objektu, supras paveldo išsaugojimo, restauratoriaus darbo svarbą, lavins socialines, pažinimo, iniciatyvumo bei kūrybingumo kompetencijas, puoselės bendravimo ir bendradarbiavimo įgūdžius, patirs atradimo, kūrybos džiaugsmą.


Ko gero vienintelis gyvūnas šioje planetoje, kuris yra taip plačiai paplitęs ir taip plačiai gali būti naudojamas- tai yra avis. Tai ir gyva žoliapjovė sodyboje, maisto šaltinis, o jau avies vilna tai yra ekologiškas bei atsinaujinantis žaliavos šaltinis kuris yra panaudojamas labai plačiai. Iš jos gaminami siūlai mezgimui, audimui, techniniai veltiniai bei audiniai. Taip pat nuo seno pastebėtos vilnos velimosi savybes. Veliama gali būti viskas: apavas, apranga, rankinės, kepurės, aksesuarai. Taip pat veltinis yra naudojamas ir interjere. Gaminami paveikslai, kilimai. Vilna netgi yra naudojama statybose-dedama tarp rąstų, statomi net patys namai -jurtos. Įterpus vilną į žemę, ji panaudojama kaip trąša augalams. Iš avies kailių siuvami kailiniai, kepures. O ar žinojote, kad avys yra tikrai ne vienintelis gyvūnas žemėje nuo kurio yra kerpama vilna? Ar kada matėte gyvai kaip yra kerpama avis? O gal smalsu būtų tai išmėginti patiems? Norite pamatyti kaip nukirpta vilna yra perdirbama? Norėtumėte patys išmėginti senovinį autentišką vilnos karštuvą? O gal norėtumėte patys pasigaminti autentišką suvenyrą iš vilnos? Norite pasisemti gerų emocijų bei turiningai praleisti laiką tarp alpakų ir kitų vilną auginančių gyvūnų? Visą tai ir dar kai ką daugiau pamatysite ir patirsite atvykę į edukacinę programą “Vilnos Kelias“. Edukacijos metu dalinamės su Jumis žiniomis bei sukaupta patirtimi apie vilnos apdirbimo amatą. Susipažinsime su vilna ir iš jos patys savo rankomis pasigaminsite mielą suvenyrą. Pamatysite bei išmėginsite Lietuvoje pagamintas senovines vilnos karšimo stakles, kitus naudojamus vilnos apdirbimo įrenginius. Mūsų ūkyje pamatysite vilną auginančius gyvūnus (avis, alpakas, triušius ir pan.) bei kartu išmėginsime visus vilnos perdirbimo etapus nuo avies kailio kirpimo iki kol gaunamas išbaigtas gaminys. Atvykite pas mus, smagiai ir naudingai praleisime laiką!


Akmenės rajono savivaldybės Akmenės krašto muziejus

Paslaugos dalyviai supažindinami su veltinio istorija, su etnine kultūra ir jos tradicijomis, su Akmenės krašto etninės kultūros būdingais bruožais, gyvai apžiūri eksponatus etnografinėje ekspozicijoje, išrenka mūsų kraštui būdingas spalvas tautodailininkų kūrybiniuose darbuose, susipažįsta su vilna ir kitomis kūrybiniam darbui reikalingomis priemonėmis, stebi demonstravimo procesą, imasi kūrybinio proceso, diskutuoja kurdami apie medžiagiškumą ir galimybes, surengia parodą, ją aptaria ir fiksuoja, galvoja apie tęstinumo galimybes ir kas paliko didžiausią įspūdį paslaugos metu.


Edukacinis užsiėmimas ,,Užgavėnių špuosa"

Atvykusieji į Žemaitijos nacionalinį parką Platelių dvaro sodybos arklidę galės susipažinti su Užgavėnių šventės šventimu,
kaukėmis, tradicijomis, papročiais ir kulinariniu paveldu šventės metu. Dalyvaujantys edukaciniame užsiėmime turės
galimybę pajusti šios šventės ypatumus ir linksmybes. Susipažins su tradicinėmis Užgavėnių kaukėmis, jų autentiškumu,
gamyba, reikšmėmis ir jų paskirtimi. Edukacinės programos metu bus atliekamos įvairios viena už kitą įdomesnės praktinės
užduotys. Sužinos, kaip prasidėdavo ir kaip baigdavosi šventė. Išmoks dainų ir šokių, pagal Užgavėnių tradicijas aprengs ,,
Morę", patys sudalyvaus Užgavėnių šventės vaidinime užsidėję tradicines kaukes, sužinos kodėl buvo svarbu suptis supyne ir
patys galės pasisupti, save įsivertins socialinių tinklų emocijomis ,,šypsenėlėmis", bus galimybę nusifotografuoti, susipažins su kulinariniu paveldu skirtu šventei ir padegustuos Užgavėnių mielinių blynų su arbata.


Nuo seno šiaudiniai sodai buvo svarbi tautos kultūros dalis, o šiaudas lydėjo žmogų nuo pat gimimo iki jo mirties. Šio edukacinio užsiėmimo metu dalyviai susipažins su senuoju šiaudinių sodo rišimo amatu, šiaudinių sodų pynimo papročiais, jų paskirtimi ir simbolika, sužinos, kaip tinkamai paruošti šiaudus. Įgytas žinias dalyviai panaudos savo rankomis rišdami šiaudinio sodo elementą, kurį galės parsinešti į namus. Kruopštus sodo rišimo darbas skatins dalyvių kūrybiškumą ir saviraišką, ugdys kantrybę bei kritinį mąstymą.


Edukacija skirta susipažinti su XI – XIII amžiaus baltiškais ginklais ir šarvuote. Užsiėmimo metu vaikai bus supažindinti su Lietuviams būdingų ginklų, šarvų ir aprangos kopijomis.Sužinos apie Lietuvių karybos ypatumus, ginklų naudojimą, jų paskirtį kovos lauke, bus naudojama vaizdo prezentacija ekrane bei ginklų, šarvų ir drabužių kopijos atkurtos pagal archeologinius radinius. Mokiniai galės paimti ginklus ir matuotis šarvus.


„Ch. Frenkelio odos dirbtuvės. Apyrankė“

Edukacija vyksta muziejaus edukacinėje erdvėje „Odos dirbtuvės“. Praverkite paslapties širmą apsilankę muziejuje. Pamatykite, užuoskite ir prisilieskite prie išdirbtos natūralios odos. Žmogaus reikmėms ji naudojama nuo neatmenamų laikų. Apavas, rūbai, žirgo reikmenys, buitiniai indai ir krepšiai – tai tik nedidelė odos panaudojimo galimybių dalis. Kviečiame pas mus, į Ch. Frenkelio odos dirbtuvėles, pasigaminti vienetinį ir praktišką daiktą – apyrankę, dekoruoti ją įvairiais odos dekoravimo būdais. Edukacijos metu vaikai susipažins su nauja sritimi – dailiaisiais odos darbais, sužinos naujų sąvokų, terminų, išbandys naujus įrankius, pritaikys praktiniame darbe.


Moksleiviai bus supažindinti su kūrybiškumo galia mūsų visuomenėje. Pažiūrės trumpą filmuką. Po to bus pakviesti apžiūrėti įvairia technika skirtingų žmonių sukurtų darbelių. Tai ir paveikslai iš senų žurnalų, odos atraižų, gamtinių medžiagų. Suvenyrai, įvairios dekoracijos, stalo žaidimai. Tai ir ištaiginga pasakų pilis iš bulvių traškučių indelių ar net linksmas žaidimas iš senos popierinės dėžės. Po susipažinimo su kūrybiniais darbeliais, moksleiviams bus pasiūlyta patiems, pasitelkus fantaziją, pasigaminti taikios planetos žvaigždę iš popieriaus ritinėlių. Savo kūrybinį darbą jie galės parsinešti namo.


Spektaklis „Kupriukas muzikantas“ pagal Aldonos Liobytės pjesę, tarsi pasaka pasakoje. Čia žiūrovas ne tik supažindinamas
su etnine kultūra, bet ir įtraukiamas kartu ją pajusti su aktoriais.Edukacinė programa prieš spektaklį bus tarsi kelias,
užburiantis ir vedantis žiūrovą į salę bei paliečiantis įvairius jo pojūčius: regą, lytėjimą, klausą, uoslę skonį. Stebėdamas
vaikas paklius į stebuklingą sniego krioklį, kuriame galės paragauti „sniego varveklių", išgirsti žiemos muziką, lietuviškas,
įtrauktas į nematerialųjį Europos kultūros paveldą, sutartines, užuosti medaus, cinamono, gvazdikėlių, žolelių arbatos kvapą,
paridenti sniego kamuolius, pasisupti laumių žirgais - mediniais arkliukais. Šis spektaklis leis būti ne tik stebėtojais, bet ir
veiksmo dalyviais. Spektaklyje bus naudojami stilizuoti vestuvių papročių elementai apipinti liaudies žaidimų ir šokių
„pynėmis“, iliustruoti dzūkų kraštui būdingomis sutartinėmis, daugybe patarlių, priežodžių ir pasakiškai daininga šnekta.
Girdimi dialogai primins dainų tekstus su daugybe palyginimų, grožybinių meilių žodelių, frazeologizmų. Spektaklyje gyvuos
dzūkiška dvasia ir kultūra.


Tvarumo laboratorija: popieriaus transformacijos

Klaipėdos apskrities Ievos Simonaitytės viešoji biblioteka

Popieriaus laboratorijoje ne tik sužinosite, kaip keitėsi popieriaus gamybos technologijos nuo seniausių laikų iki šių dienų, tačiau ir patys išbandysite rankų darbo popieriaus gamybos techniką. Edukacijos metu kritiškai įvertinsime popieriaus gamybos sąnaudas nustatydami poveikį gamtai ir žmogui. Naudodami dizaino mąstymo principą kursime popieriaus panaudojimo vizijas. Kiekvienas užsiėmimo dalyvis pasigamins po popieriaus lapą naudodamas popieriaus plaušo sėmimo sietelį ir sužinos, jog popieriaus gamyba – nelengvas ir atsakingas darbas, kuriam reikalingas susikaupimas ir klasės draugų pagalba. Popieriaus gamybos dirbtuvės – tai nuotaikingas užsiėmimas suteikiantis galimybę popieriaus gamybos procesą pažinti praktiškai.


Edukacinis užsiėmimas „MISIJA: jūrinė valstybė“

Edukacinio užsiėmimo „MISIJA: jūrinė valstybė“ metu priešmininį laivą M52 ,,Sūduvis“ siekiama atskleisti ne tik kaip karinį jūrinį paveldą, bet ir pažvelgti į jį kaip į jūrinės valstybės raidos bei jūrinės kultūros institutą. Karinio jūrų laivyno reikšmė valstybei įvairiais valstybės raidos etapais kito. Nors Lietuvos karinių jūrų pajėgų kūrimosi pradžia laikomas XX a. tarpukaris, jų istorinės gijos veda į daug senesnius laikus. Edukacinio užsiėmimo ,,MISIJA: jūrinė valstybė” metu aptariami istoriniai faktai padeda suvokti, kaip „Sūduvio“ kontekstas prisideda prie jūrinės tapatybės suvokimo. Turinys sukurtas remiantis įtraukaus pažinimo pagrindais, remiantis vizualinio mąstymo strategija: dalyviai skatinami ieškoti priežastinių ryšių dėl jūros svarbos valstybės raidoje, bei nagrinėjant istorinius įvykius kuria Lietuvos jūrinių įvykių chronologijos liniją. Ypatingas dėmesys skiriamas į kritinį mąstymą orientuotoms priemonėms, kurių pagalba dalyviai pažįsta Lietuvos karines jūrų pajėgas, bei pirmąjį Lietuvos priešmininį laivą M52 ,,Sūduvis”. Tyrinėdami laivą M52 ,,Sūduvis” kaip jūrinės kultūros paveldo objektą, pažindami laivo dalis dalyviai kuria 3D laivo modelį, plečia jūrinės valstybės piliečių tapatybę ir savo jūrinę pasaulėžiūrą.


Aprašymas: Kviečiame mokinius dalyvauti unikalioje edukacijoje, kuri skatins tyrinėti Lietuvos istoriją ir kultūrinį paveldą per interaktyvų edukacinį žaidimą apie knygnešius! Naudodami MakeCode Arcade platformą, mokiniai turės galimybę kurti savo žaidimus, analizuodami svarbius istorinius įvykius ir jų poveikį mūsų kultūrinei tapatybei.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija; Skaitmeninė kompetencija


Edukacijos metu, mokiniai susipažins su senoviniais žaislais, kurie buvo gaminami Lietuvoje iš šiaudų, medžio ir kitų liaudiškų priemonių. Edukacinių STEAM veiklų metu mokiniai kurs inovatyvius žaislus integruodami Led technologijas, origami ir kitas dailės šakas. Per STEAM veiklas bus atskleista meno, dizaino ir technologijų sintezė, ugdomas mokinių kūrybiškumas, remiamasi kultūrine, etnografine  patirtimi. Mokinių kuriami žaislai bus skirti laikmetį atliepiančioms šventėms. Pasitelkiant istorijos, tradicinių amatų, dizaino, meno ir šiuolaikinių technologijų žinias mokiniai sukurs inovatyvius šviečiančius žaislus.


Kvapai mus lydi nuo pat pirmojo oro gurkšnio. O kaip gimsta kvapai, iš ko jie sudaryti ir kam reikalingi? Pasinersime į nuostabų eterinių aliejų pasaulį, kur mokiniai sužinos eterinių aliejų išgavimo budus, jų panaudojimo galimynes. Kiekvienas mokinys derindamas kvapų natas susikurs savo asmeninius kvepalus, o dailų kvepalų buteliuką papuoš savo pačio sukurta etikete. Ši edukacija - tai nepakartojama kelionė po gyliausius savo širdies kampelius.


Puiki galimybė susipažinti ir išmokti naudotis  nauja technologijos priemone - 3D rašikliu. 3D rašiklis tai didesnė nei įprasto rašiklio versija, vietoj rašalo yra naudojamas plastikinis siūlas ( PLA ). 3D rašiklis veikia išspaudžiant įkaitintą plastiką. Po kelių sekundžių plastikas sukietėja ir išlaiko bet kokią formą. Plastikas atvėsta į vientisą ir stabilią struktūrą, leidžiančią sukurti trimatį daiktą, kurį galima paliesti, palaikyti, pastatyti. Pieštukams naudojamas PLA plastikas yra visiškai saugus ir ekologiškas, neskleidžia nuodingų dūmų. 3D rašiklis tai tinkama mokymosi priemonė, tokiose srityse kaip matematika (geometrinėms figūroms piešti), architektūra (modeliavimui), istorija ( valstybinėms šventėms pažymėti) geografija ( augalų, žemynų, vandenynų atvaizdavimas) ir vaizduojamasis menas. Trumpos teorinės dalies metu supažindinsime su 3D rašiklio veikimo principais ir darbo metodais, išmokysime jais naudotis.  Praktikos metu siekiame, kad kiekvienas mokinys savo darbą padarytų kruopščiai, kūrybingai ir atsakingai. Atvykstame į jūsų mokyklą arba kviečiame atvykti pas mus į Panevėžį. Savo kūrinį kiekvienas parsineša namo prisiminimui. Praktinį darbą pritaikome pagal moksleivių amžių.


Užmiršta XV a. Vilniaus gyventojų kasdienybė.
Buvo laikas, kai lietuvių kariai ir didikai girdė savo arklius Juodojoje jūroje. Lietuvos didysis kunigaikštis Vytautas Didysis XV a. pavertė LDK viena didžiausių valstybių pasaulyje.
Tačiau ne tik garsios pergalės mūšiuose padėjo išlaikyti tokias milžiniškas teritorijas. LDK sėkmingos plėtros priežastis buvo tolerancija kitų tautų religijoms ir vietos papročiams.
-	Kaip tai pakeitė sostinę Vilnių? Ką šiuo laikotarpiu veikė miestiečiai?
-	Kuo buvo kūrenama pirmoji Lietuvoje veikusi mokykla?
-	Kokias monetas kaldino Aleksandro laikų kalykla?
-	„Pasimatuokite“ viduramžių darbus bei profesijas – kuo norėtumėte būti XV a.?
-	Kai kurių tų laikų profesijų šiandien nebeliko, pastatai pakeitė savininkus ar išnyko iš žemėlapio, tačiau išsaugotos įdomios istorijos ir autentiškos vietos liko.
XV a. Vilniuje gyvenimas virė kaip ir šiandien: iš užsienio keliavo prekės, vyko statybos, miestas klestėjo ir augo. Tad pasivaikščiokime po senąjį Vilnių ir pagalvokime, ar mums būtų patikę gyventi čia prieš 600 metų?


Muzikinė pasaka „Kaip ežiukas chorą būrė“

Koncertinė įstaiga Šiaulių valstybinis kamerinis choras "Polifonija"

Tai muzikinė pasaka apie vienišą ežiuką, išėjusį į mišką ieškoti linksmumo. Pagrindinis herojus sutinka  daug dainuojančių žvėrelių. Susidraugavęs
ir supratęs, kas tai yra choras ir kaip smagu visiems kartu dainuoti, ežiukas pats užsinori tokį suburti. Jis sukviečia draugėn miško gyventojus ir po visą pavasarį trukusių repeticijų uždainuoja...
Edukacijos metu linksmas daineles atliekantys miško žvėreliai kviečia vaikučius drauge keliauti per visus keturis metų laikus. Žaisminga forma pateiktame spektaklyje – edukacijoje vaikai sužino, kas yra choras, solistas, akompaniatorius, dirigentas, aktorius, choras „Polifonija“, pamato, kaip iš tiesų vyksta užkulisinis choro darbas.
Renginį veda Valstybinio Šiaulių dramos teatro aktorius Vladas Baranauskas.
Dainelių atlikėjas – Šiaulių valstybinis kamerinis choras ,,Polifonija".
TIKSLAS: Nuo mažens puoselėti chorinį meną, jo sklaidą, rūpintis chorinio meno tradicijų Lietuvoje išsaugojimu, pristatyti vaikams jų amžiaus grupei keliamus reikalavimus atitinkančius, profesionaliai atliekamus kūrinėlius, kūrybiškai ir žaismingai perteikti muzikines ir teatrinės kultūros ir kūrybos vertybes. Skatinti mokinių norą pažinti muzikinę kultūrą ir domėtis skirtingais kultūriniais reiškiniais, didinti kultūrinį sąmoningumą, plėsti supratimą apie kultūrinės raiškos ir komunikavimo formas, skatinti pajusti, suvokti bei vertinti meną.
UŽDAVINIAI: Supažindinti priešmokyklinukus ir pradinukus su profesionaliu soliniu ir choriniu dainavimu, instrumentiniu grojimu, dirigavimu, sceniniu judesiu, teatro menu, praturtinti mažuosius žiniomis ir nauja patirtimi.
Lavinti moksleivių meninės saviraiškos gebėjimus ir vaizduotę.
Suteikti vaikams galimybę patirti daug teigiamų emocijų ir įgyti naujų patirčių.
Per menines ir kultūrines veiklas ugdyti moksleivio savivertę ir motyvaciją, pasitikėjimą savimi.
Žaidimų pagalba įtraukti vaikus į edukacijos veiklą, ugdyti socialinius įgūdžius: gebėjimą bendrauti ir bendradarbiauti.